title: Rozhodnutie Rady 2013/768/SZBP zo 16. decembra 2013 o činnostiach EÚ na podporu vykonávania Zmluvy o obchode so zbraňami v rámci Európskej bezpečnostnej stratégie

text:
               18.12.2013

               SK

               Úradný vestník Európskej únie

               L 341/56

         ROZHODNUTIE RADY 2013/768/SZBP
   zo 16. decembra 2013
   o činnostiach EÚ na podporu vykonávania Zmluvy o obchode so zbraňami v rámci Európskej bezpečnostnej stratégie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Valné zhromaždenie OSN prijalo 6. decembra 2006 rezolúciu 61/89 s názvom „Na ceste k Zmluve o obchode so zbraňami: stanovenie spoločných medzinárodných noriem pre dovoz, vývoz a transfer konvenčných zbraní“, čím začalo proces OSN v súvislosti so Zmluvou o obchode so zbraňami (ďalej len „proces ATT“). Valné zhromaždenie OSN prijalo 2. decembra 2009 rezolúciu 64/48 s názvom „Zmluva o obchode so zbraňami“, ktorou sa rozhodlo zvolať v roku 2012 konferenciu OSN o Zmluve o obchode so zbraňami s cieľom vypracovať právne záväzný nástroj s čo najprísnejšími spoločnými medzinárodnými normami pre transfery konvenčných zbraní.

               (2)

               Keďže sa na konferencii OSN o Zmluve o obchode so zbraňami zvolanej v roku 2012 nepodarilo v určenom časovom rámci dosiahnuť dohodu o záverečnom dokumente a v nadväznosti na rezolúciu 67/234 A, ktorú Valné zhromaždenie OSN prijalo 24. decembra 2012, sa záverečná konferencia OSN o Zmluve o obchode so zbraňami zvolala v marci 2013. Vypracovalo sa na nej vyvážené znenie zmluvy založené na širokom základe, na ktorom sa však nepodarilo dosiahnuť všeobecnú zhodu názorov z dôvodu protikladných pozícií troch členských štátov OSN. Táto otázka sa potom postúpila Valnému zhromaždeniu OSN, ktoré 2. apríla 2013 hlasovaním o rezolúcii A/RES/67/234 B prijalo Zmluvu o obchode so zbraňami veľkou väčšinou. Uvedená zmluva sa potom otvorila na podpísanie 3. júna 2013 a nadobudne platnosť po päťdesiatej ratifikácii. Zmluvu podpísali všetky členské štáty Únie.

               (3)

               Rada vo svojich záveroch z 11. decembra 2006, 10. decembra 2007, 12. júla 2010 a z 25. júna 2012 vyjadrila svoj najpevnejší záväzok, pokiaľ ide o tento nový právne záväzný medzinárodný nástroj, ktorým by sa mali stanoviť čo najprísnejšie spoločné medzinárodné normy na reguláciu zákonného obchodu s konvenčnými zbraňami a ktorý by mal byť relevantný pre všetky štáty a mohol by preto mať všeobecnú platnosť.

               (4)

               Rada s cieľom podporiť inkluzívnosť a relevantnosť procesu ATT prijala rozhodnutie 2009/42/SZBP (1) a rozhodnutie 2010/336/SZBP (2), ktorým sa okrem iného podporila séria regionálnych seminárov na celom svete. V nadväznosti na konferenciu OSN, ktorá sa uskutočnila v júli 2012 a na ktorej sa nedosiahli žiadne výsledky, boli činnosti Únie na podporu Zmluvy o obchode so zbraňami doplnené rozhodnutím Rady 2013/43/SZBP (3).

               (5)

               Prioritou je teraz podpora včasného nadobudnutia platnosti zmluvy a jej vykonávania v plnom rozsahu. Únia môže významne prispieť k tomuto cieľu v súlade so svojim včasným odhodlaním podporiť proces ATT, najmä na základe svojej dlhodobej skúsenosti v oblasti financovania pomoci, ktorá sa poskytuje na kontrolu vývozu, a informačných činností. Keďže udeľovanie povolení v súvislosti so zbraňami a s položkami s dvojakým použitím ostáva v rámci Únie aj naďalej vnútroštátnou právomocou, odborné znalosti týkajúce sa kontroly vývozu používané na podporu programov pomoci a informačných činností, ktoré financuje EÚ, sú vo veľkej miere závislé od členských štátov. Preto je pre úspech pomocných a informačných činností EÚ zameraných na kontrolu vývozu rozhodujúce, aby členské štáty vyčlenili odborníkov, ktorí budú podporovať programy EÚ.

               (6)

               V oblasti kontroly vývozu zbraní sa činnosti poskytovania pomoci a informačné činnosti vykonávajú podľa jednotnej akcie Rady 2008/230/SZBP (4), ako aj rozhodnutí Rady 2009/1012/SZBP (5) a 2012/711/SZBP (6). Činnosti, ktoré sa doteraz vykonali, sa zaoberali viacerými tretími krajinami v blízkom susedstve Únie s cieľom posilniť ich systémy kontroly vývozu zbraní a dosiahnuť väčšiu zodpovednosť a transparentnosť.

               (7)

               Únia je aj dlhodobým poskytovateľom pomoci na kontrolu vývozu v oblasti položiek s dvojakým použitím podľa nariadenia (ES) č. 1717/2006 (7), ktorým sa vytvoril nástroj stability, ktorým sa zabezpečuje pomoc, pokiaľ ide o vytváranie právneho rámca a inštitucionálnych kapacít na zavedenie a presadzovanie účinných kontrol vývozu položiek s dvojakým použitím vrátane opatrení regionálnej spolupráce. Bezpečnostná rada Organizácie Spojených národov prijala 28. apríla 2004 rezolúciu 1540 (2004) (ďalej len „rezolúcia BR OSN 1540 (2004)“), ktorou sa nariaďujú účinné kontroly transferu položiek súvisiacich so zbraňami hromadného ničenia. Únia podporuje vykonávanie rezolúcie BR OSN 1540 (2004), najmä prostredníctvom jednotnej akcie Rady 2006/419/SZBP (8), jednotnej akcie Rady 2008/368/SZBP (9) a rozhodnutia Rady 2013/391/SZBP (10) a, pokiaľ ide o rozmer rezolúcie BR OSN 1540 týkajúci sa kontroly vývozu, prostredníctvom svojich programov pomoci poskytovanej na kontrolu vývozu položiek s dvojakým použitím.

               (8)

               Okrem osobitnej pomoci v oblasti kontroly vývozu zbraní, prispievajú kontroly, ktoré sa vytvorili na účely vykonávania rezolúcie BR OSN 1540 (2004), ako aj kontroly v rámci programov pomoci Únie poskytovanej na kontrolu vývozu položiek s dvojakým použitím ako také k celkovej kapacite na účinné vykonávanie Zmluvy o obchode so zbraňami, keďže v mnohých prípadoch sa zákony, administratívne postupy a činnosti agentúr zodpovedných za kontrolu vývozu položiek s dvojakým použitím prekrývajú s tými, ktoré sa uplatňujú v oblasti kontroly vývozu konvenčných zbraní. Prostredníctvom pomoci, ktorá sa poskytuje v oblasti položiek s dvojakým použitím, sa preto podporujú kapacity na kontrolu vývozu zbraní. Je teda rozhodujúce zabezpečiť úzku koordináciu medzi činnosťami vykonávanými v oblasti kontroly vývozu položiek s dvojakým použitím a činnosťami podporujúcimi vykonávanie Zmluvy o obchode so zbraňami.

               (9)

               Vzhľadom na uvedenú skutočnosť, že koordinácia pomoci, ktorá sa poskytuje na kontrolu vývozu v iných relevantných oblastiach, je žiaduca, sa činnosti podporované týmto rozhodnutím zameriavajú na posilnenie kapacít na kontrolu transferov zbraní vo viacerých prijímajúcich krajinách s cieľom podporiť účinné a spoľahlivé vykonávanie Zmluvy o obchode so zbraňami. Keďže vplyv zmluvy bude závisieť od jej všeobecného uplatňovania a od stupňa jej dodržiavania, mali by sa podporovať aj informačné činnosti a činnosti na zvyšovanie povedomia s cieľom posilniť podporu zmluvy zo strany príslušných zainteresovaných strán a ďalších tretích krajín, ako aj podporiť záujem o jej vykonávanie.

               (10)

               Rada poverila Nemecký federálny úrad pre hospodárstvo a kontrolu vývozu (ďalej len „BAFA“) technickým vykonávaním rozhodnutí 2009/1012/SZBP a 2012/711/SZBP. Uvedený úrad úspešne dokončil organizáciu všetkých činností ustanovených v rozhodnutí Rady 2009/1012/SZBP. BAFA je aj vykonávacou agentúrou projektov, ktoré sa týkajú kontroly vývozu položiek s dvojakým použitím, financovaných z nástroja stability. Na základe uvedených skutočností je výber úradu BAFA ako vykonávacej agentúry činností Únie zameraných na podporu vykonávania Zmluvy o obchode so zbraňami v tretích krajinách opodstatnený na základe jej preukázaných skúseností, kvalifikácií a potrebných odborných znalostí týkajúcich sa celej škály relevantných činností Únie v oblasti kontroly vývozu položiek s dvojakým použitím a kontroly vývozu zbraní. Výberom BAFA sa uľahčí identifikácia synergií medzi činnosťami v oblasti kontroly vývozu položiek s dvojakým použitím a činnosťami spojenými s kontrolou vývozu zbraní s cieľom zabezpečiť, aby pomoc v súvislosti so Zmluvou o obchode so zbraňami vhodne dopĺňala pomoc, ktorá sa už poskytuje v rámci existujúcich programov pomoci poskytovanej na kontrolu vývozu položiek s dvojakým použitím, ako aj vývozu zbraní,

         PRIJALA TOTO ROZHODNUTIE:
   Článok 1
   1.   Na účely podpory včasného nadobudnutia platnosti a vykonávania Zmluvy o obchode so zbraňami (ďalej len „ATT“) vykonáva Únia činnosti zamerané na tieto ciele:

               —

               podporiť viaceré štáty na ich žiadosť s cieľom posilniť ich systémy kontroly transferov zbraní, aby boli schopné vykonávať ATT,

               —

               na národnej a regionálnej úrovni zvýšiť v súvislosti s ATT povedomie a zodpovednosť príslušných národných a regionálnych orgánov, ako aj zainteresovaných strán občianskej spoločnosti, aby sa naďalej zapájali do vykonávania ATT.

         2.   Na účely dosiahnutia cieľov uvedených v odseku 1 vykoná Únia tieto činnosti projektu:

               a)

               poskytovanie pomoci prijímajúcim krajinám podľa potreby pri vypracúvaní, aktualizácii a vykonávaní príslušných legislatívnych a správnych opatrení zameraných na vytvorenie a rozvoj účinného systému kontroly transferov zbraní v súlade s požiadavkami ATT;

               b)

               posilňovanie odborných znalostí a kapacít úradníkov prijímajúcich krajín zodpovedných za udeľovanie povolení a presadzovanie, najmä prostredníctvom výmeny osvedčených postupov, odbornej prípravy a prístupu k zdrojom relevantných informácií, s cieľom zabezpečiť primerané vykonávanie a presadzovanie kontrol transferov zbraní;

               c)

               podpora transparentnosti v oblasti medzinárodného obchodu so zbraňami na základe požiadaviek týkajúcich sa transparentnosti uvedených v ATT;

               d)

               podpora trvalého dodržiavania ATT zo strany prijímajúcich krajín zapojením príslušných národných a regionálnych zainteresovaných strán, akými sú napr. národné parlamenty, príslušné regionálne organizácie a zástupcovia občianskej spoločnosti, ktorí majú dlhodobý záujem na monitorovaní účinného vykonávania ATT;

               e)

               podpora väčšieho záujmu o ATT prostredníctvom spolupráce s krajinami, ktoré ešte v súvislosti s ATT nevykonali žiadne kroky, s cieľom podporiť všeobecné uplatňovanie uvedenej zmluvy.

         Podrobný opis činností projektu uvedených v tomto odseku sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technické vykonávanie činností projektu uvedených v článku 1 ods. 2 uskutočňuje Nemecký federálny úrad pre hospodárstvo a kontrolu vývozu (the German Federal Office of Economics and Export Control - BAFA).
   3.   BAFA vykonáva svoju úlohu pod vedením vysokého predstaviteľa. Vysoký predstaviteľ na tento účel uzavrie s úradom BAFA potrebné dohody.
   Článok 3
   1.   Referenčná suma na vykonávanie činností projektu uvedených v článku 1 ods. 2 je 5 200 000 EUR. Celkový odhadovaný rozpočet celého projektu je 6 445 000 EUR. Časť tohto odhadovaného rozpočtu, na ktorý sa referenčná suma nevzťahuje, poskytuje vláda Spolkovej republiky Nemecko prostredníctvom spolufinancovania.
   2.   Výdavky financované z referenčnej sumy stanovenej v odseku 1 sa spravujú v súlade s postupmi a predpismi uplatniteľnými na všeobecný rozpočet Únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s úradom BAFA dohodu o grante. V dohode sa ustanoví, že BAFA zabezpečí viditeľnosť príspevku Únie, ktorá bude primeraná jeho výške.
   4.   Komisia sa usiluje uzavrieť dohodu o grante uvedenú v odseku 3 čo najskôr po nadobudnutí účinnosti tohto rozhodnutia. Radu informuje o akýchkoľvek ťažkostiach v súvislosti s týmto procesom, ako aj o dátume uzavretia dohody o grante.
   Článok 4
   1.   Vysoký predstaviteľ podáva Rade správu o vykonávaní tohto rozhodnutia na základe pravidelných správ, ktoré vypracúva BAFA. Tieto správy tvoria základ hodnotenia, ktoré vykoná Rada.
   2.   Komisia informuje o finančných aspektoch vykonávania činností projektu uvedených v článku 1 ods. 2.
   Článok 5
   Toto rozhodnutie nadobúda účinnosť dňom jeho prijatia.
   Stráca účinnosť 36 mesiacov odo dňa uzavretia dohody o grante uvedenej v článku 3 ods. 3. Stráca však účinnosť 17. júna 2014, ak sa neuzavrie žiadna takáto dohoda o grante pred uvedeným dátumom.

      V Bruseli 16. decembra 2013

            Za Radu

            predsedníčka

         C. ASHTON

      (1)  Rozhodnutie Rady 2009/42/SZBP z 19. januára 2009 na podporu činností EÚ určených na podporu procesu zameraného na uzavretie zmluvy o obchode so zbraňami tretími krajinami v rámci Európskej bezpečnostnej stratégie (Ú. v. EÚ L 17, 22.1.2009, s. 39).

      (2)  Rozhodnutie Rady 2010/336/SZBP zo 14. júna 2010, o činnostiach EÚ na podporu zmluvy o obchode so zbraňami v rámci Európskej bezpečnostnej stratégie (Ú. v. EÚ L 152, 18.6.2010, s. 14).

      (3)  Rozhodnutie Rady 2013/43/SZBP z 22. januára 2013 o pokračujúcich činnostiach Únie v rámci Európskej bezpečnostnej stratégie na podporu rokovaní o zmluve o obchode so zbraňami (Ú. v. EÚ L 20, 23.1.2013, s. 53).

      (4)  Jednotná akcia Rady 2008/230/SZBP zo 17. marca 2008 na podporu činností EÚ s cieľom presadzovať medzi tretími krajinami zásady a kritériá Kódexu správania EÚ pri vývoze zbraní a kontrolu ich vývozu (Ú. v. EÚ L 75, 18.3.2008, s. 81).

      (5)  Rozhodnutie Rady 2009/1012/SZBP z 22. decembra 2009 o podpore činností EÚ s cieľom presadzovať medzi tretími krajinami kontrolu vývozu zbraní a zásady a kritériá spoločnej pozície 2008/944 SZBP (Ú. v. EÚ L 348, 29.12.2009, s. 16).

      (6)  Rozhodnutie Rady 2012/711/SZBP z 19. novembra 2012 o podpore činností Únie s cieľom presadzovať medzi tretími krajinami kontrolu vývozu zbraní a zásady a kritériá spoločnej pozície 2008/944 SZBP (Ú. v. EÚ L 321, 20.11.2012, s. 62).

      (7)  Nariadenie Európskeho parlamentu a Rady (ES) č. 1717/2006 z 15. novembra 2006, ktorým sa ustanovuje nástroj stability (Ú. v. EÚ L 327, 24.11.2006, s. 1).

      (8)  Jednotná akcia Rady 2006/419/SZBP z 12. júna 2006 na podporu vykonávania rezolúcie Bezpečnostnej rady Organizácie Spojených národov 1540 (2004) a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 165, 17.6.2006, s. 30).

      (9)  Jednotná akcia Rady 2008/368/SZBP zo 14. mája 2008 na podporu vykonávania rezolúcie Bezpečnostnej rady Organizácie Spojených národov č. 1540 (2004) a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 127, 15.5.2008, s. 78).

      (10)  Rozhodnutie Rady 2013/391/SZBP z 22. júla 2013 na podporu praktického vykonávania rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov (Ú. v. EÚ L 198, 23.7.2013, s. 40).

      PRÍLOHA

         ČINNOSTI PROJEKTU UVEDENÉ V ČLÁNKU 1 ODS. 2

      1.   Základ a zdôvodnenie podpory v rámci SZBP

      Toto rozhodnutie sa zakladá na predchádzajúcich rozhodnutiach Rady zameraných na podporu procesu OSN vedúcemu k Zmluve o obchode so zbraňami a na presadzovanie rozvoja transparentnejších systémov tretích krajín na kontrolu vývozu zbraní zaväzujúcich k väčšej zodpovednosti (1). Valné zhromaždenie OSN prijalo zmluvu 2. apríla 2013, ktorá sa 3. júna 2013 otvorila na podpísanie.
      Stanoveným cieľom tejto zmluvy je „zaviesť čo najprísnejšie spoločné medzinárodné normy pre reguláciu alebo zlepšenie regulácie medzinárodného obchodu s konvenčnými zbraňami, predchádzať nedovolenému obchodovaniu s konvenčnými zbraňami a odstraňovať ho a predchádzať ich odkláňaniu“. Jej stanoveným účelom je „prispievať k mieru, bezpečnosti a stabilite na medzinárodnej a regionálnej úrovni, obmedzovať ľudské utrpenie a podporovať spoluprácu, transparentnosť a zodpovedné činnosti zmluvných strán v rámci medzinárodného obchodu s konvenčnými zbraňami, a budovať tak dôveru medzi nimi“. Cieľ a účel zmluvy sa teda zhodujú s celkovou ambíciou Únie, pokiaľ ide o zahraničnú a bezpečnostnú politiku, ako sa stanovuje v článku 21 Zmluvy o Európskej únii a ďalej upresňuje v Európskej bezpečnostnej stratégii.
      V nadväznosti na prijatie Zmluvy o obchode so zbraňami Valným zhromaždením OSN identifikovala Únia v súvislosti so Zmluvou o obchode so zbraňami tri hlavné výzvy: zabezpečenie jej včasného nadobudnutia platnosti, zabezpečenie jej účinného vykonávania a, napokon, snaha o dosiahnutie jej všeobecného uplatňovania. Pomoc a informačné činnosti týkajúce sa kontroly vývozu majú z hľadiska riešenia uvedených výziev kľúčový význam, a preto sú základnými prvkami tohto rozhodnutia.
      Pokiaľ ide o pomoc, ktorá sa poskytuje na kontrolu vývozu, v tomto rozhodnutí sa predpokladá rozvoj viacerých špecifických programov pomoci, pričom prijímajúcim krajinám sa bude pomoc poskytovať spôsobom, ktorý bude prispôsobený konkrétnym podmienkam každej jednej krajiny a bude mať ďalekosiahly účinok v záujme splnenia požiadaviek ATT. Poskytovanie pomoci sa bude rozvíjať v súlade s plánom pomoci, ktorý sa má dohodnúť s prijímajúcimi krajinami a v ktorom sa upresnia priority týkajúce sa činnosti, zabezpečí zodpovednosť na miestnej úrovni a potvrdí odhodlanie ratifikovať zmluvu.
      V tomto rozhodnutí sa okrem špecifických programov pomoci ustanovujú aj činnosti súvisiace s ad hoc poskytovaním pomoci, ktoré budú uvedené programy dopĺňať pri poskytovaní pomoci iným prijímajúcim krajinám s obmedzenými a náležite upresnenými potrebami. Týmito činnosťami súvisiacimi s ad hoc poskytovaním pomoci sa Únii umožní riešiť žiadosti o pomoc flexibilným a reaktívnym spôsobom.
      Na účely prispievania k dlhodobej udržateľnosti úsilia prijímajúcich krajín o kontrolu transferov zbraní má toto rozhodnutie za cieľ zapojiť zainteresované strany, akými sú napr. národné parlamenty, príslušné regionálne organizácie a zástupcovia občianskej spoločnosti, ktorí majú dlhodobý záujem na monitorovaní účinného vykonávania ATT.
      Napokon, pokiaľ ide o výzvu, ktorú predstavuje všeobecné uplatňovanie ATT, toto rozhodnutie zahŕňa informačnú zložku zameranú na zapojenie všetkých relevantných krajín. Možnosť, ktorá sa vybrala, je osloviť tieto krajiny prostredníctvom využitia vplyvu príslušných regionálnych organizácií, ku ktorým tieto krajiny patria a ktoré vykonávajú činnosti súvisiace s kontrolou transferov zbraní.
      Týmto rozhodnutím sa preto poskytuje komplexný súbor pomocných a informačných činností s cieľom vhodne riešiť identifikované tri výzvy. Aktívne riešenie týchto výziev je v súlade s dlhodobou podporou Zmluvy o obchode so zbraňami, ku ktorej sa zaviazala Únia a jej členské štáty.
      2.   Celkové ciele

      Základným cieľom tohto rozhodnutia je podporiť viaceré štáty na ich žiadosť s cieľom posilniť ich systémy kontroly transferov zbraní, aby boli schopné účinne vykonávať ATT. Pomoc poskytovaná v tomto rámci bude potom v širšom kontexte zapojenia príslušných zainteresovaných strán a informačných činností určená pre ďalšie krajiny. Konkrétne, činnosťou Únie sa zabezpečí:

                  a)

                  posilnenie kapacít prijímajúcich krajín v oblasti kontroly transferov zbraní;

                  b)

                  zvýšenie povedomia a podpora zodpovednosti príslušných zainteresovaných strán, akými sú napr. príslušné regionálne organizácie, národné parlamenty a zástupcovia občianskej spoločnosti, ktorí majú dlhodobý záujem na účinnom vykonávaní zmluvy;

                  c)

                  informačné činnosti zamerané na ďalšie krajiny s cieľom podporiť všeobecné uplatňovanie zmluvy.

            3.   Opis činností projektu

      3.1.   Vytvorenie skupiny odborníkov

      3.1.1.   Cieľ projektu

      Cieľom vytvorenia skupiny odborníkov je poskytnúť vykonávacej agentúre náležite identifikovaný, spôsobilý a spoľahlivý zdroj, aby mohla vhodne reagovať na žiadosti o pomoc a podporovať činnosti súvisiace s poskytovaním pomoci, ktoré nasledujú. Zámerom vytvorenia takejto skupiny odborníkov je aj podnietiť agentúry členských štátov v oblasti kontroly vývozu, aby vymenovali príslušných odborníkov, keďže ich dostupnosť a zapojenie do činností súvisiacich s poskytovaním pomoci budú kľúčové z hľadiska uskutočniteľnosti daných činností.
      3.1.2.   Opis projektu

      Vykonávacia agentúra vytvorí skupinu odborníkov. Títo odborníci budú v súlade so svojimi odbornými oblasťami a potrebami, ktoré identifikovali prijímajúce krajiny a ktoré boli identifikované spolu s týmito krajinami, vykonávať činnosti poskytovania pomoci vyvinuté pre tieto prijímajúce krajiny.
      Vykonávacia agentúra by mala pri výbere odborníkov zabezpečiť čo najväčšie geografické zastúpenie. Mala by využívať vhodných a dostupných odborníkov z iných agentúr v Únii v oblasti kontroly vývozu. Mala by tiež podporovať účasť odborníkov z krajín, ktoré nedávno úspešne vytvorili národné systémy kontroly transferov zbraní vrátane tých, ktoré boli vytvorené v spojení so získanou medzinárodnou pomocou.
      Celkové odborné znalosti, ktoré skupina odborníkov zhromaždí, by sa mali vzťahovať na národné systémy kontroly transferov zbraní v plnom rozsahu; najmä, pokiaľ ide o právne otázky, udeľovanie povolení, colné aspekty/presadzovanie, zvyšovanie povedomia, stíhanie/sankcie, podávanie správ/transparentnosť.
      3.2.   Národné programy pomoci prispôsobené konkrétnym podmienkam, ktoré sa vykonávajú v súlade s plánom pomoci

      3.2.1.   Cieľ projektu

      Cieľom špecifických programov pomoci a plánov, ktoré s nimi súvisia, je posilniť kapacity prijímajúcich krajín, aby mohli komplexne a trvalo plniť požiadavky ATT. Plánom sa prijímajúcej krajine zabezpečí predvídateľnosť v súvislosti s plánovaním pomoci, a zaznamenajú sa v ňom zlepšenia, ktoré je možné očakávať, pokiaľ ide o v jej kapacity v oblasti kontroly transferov.
      3.2.2.   Opis projektu

      Národné programy pomoci sa vypracujú pre maximálne dvanásť prijímajúcich krajín. Počas prvých dvoch rokov vykonávania rozhodnutia sa realizuje najviac desať programov pomoci na vykonávanie, aby mala Únia možnosť reagovať na dodatočné žiadosti o pomoc predložené neskôr.
      Špecifické programy pomoci by sa mali rozvíjať v súlade s týmito krokmi:

                  a)

                  žiadosť o pomoc na vykonávanie ATT (predložená vykonávacej agentúre treťou krajinou). Táto žiadosť by mala byť čo najviac opodstatnená, v ideálnom prípade by sa v nej už mali určiť osobitné oblasti, ktorým má pomoc poskytnúť. Žiadajúca krajina by mala podľa potreby uviesť pomoc, ktorú v minulosti získala alebo v súčasnosti získava od iných poskytovateľov pomoci, a poskytnúť informácie o svojej národnej stratégii vykonávania ATT;

                  b)

                  vysoký predstaviteľ v spojení s pracovnou skupinou Rady pre vývoz konvenčných zbraní (COARM) a vykonávacou agentúrou rozhodne na základe stupňa opodstatnenia žiadosti a kritérií uvedených v bode 5.1 o oprávnenosti žiadajúcej krajiny;

                  c)

                  ak je žiadosť o pomoc prijatá pozitívne, vykonávacia agentúra zorganizuje hodnotiacu návštevu odborníkov. Táto návšteva by mala byť výsledkom úzkych kontaktov medzi vykonávajúcou agentúrou a treťou krajinou, ktorá žiada o pomoc, a malo by sa na nej zúčastniť niekoľko z najrelevantnejších odborníkov zo skupiny odborníkov uvedenej v bode 3.1.
                  Hodnotiaca návšteva odborníkov sa prípadne môže pripraviť prostredníctvom dotazníkov a zberu existujúcich informácií; Vypracuje sa ňou počiatočné hodnotenie potrieb a priorít krajiny, ktorá žiada o pomoc. Umožní sa ňou najmä objasniť potreby krajiny, ktorá žiada o pomoc, vzhľadom na umožnenie účinného vykonávania ATT, ako aj porovnať tieto potreby s existujúcimi zdrojmi danej krajiny v oblasti kontroly transferov zbraní. Touto počiatočnou hodnotiacou návštevou odborníkov sa zhromaždia informácie o všetkých príslušných domácich agentúrach a zainteresovaných stranách a identifikujú sa motivovaní a spoľahliví miestni partneri;

                  d)

                  na základe výsledkov hodnotiacej návštevy odborníkov navrhne vykonávacia agentúra plán pomoci. Vykonávacia agentúra pri navrhovaní takého plánu pomoci zohľadní prípadnú pomoc súvisiacu s ATT, ktorú poskytujú iné organizácie. Ak krajina, ktorá žiada o pomoc, už vypracovala národnú stratégiu vykonávania ATT, vykonávacia agentúra zabezpečí aj súlad plánu pomoci Únie s národnou stratégiou vykonávania;

                  e)

                  o výsledkoch hodnotiacej návštevy odborníkov a nasledujúcom návrhu plánu pomoci sa predloží osobitná správa Komisii v rámci bežného podávania finančných a podrobných správ uvedeného v článku 3 tohto rozhodnutia;

                  f)

                  návrh plánu pomoci sa predloží prijímajúcej krajine na účely jeho schválenia. Tento plán pomoci sa prispôsobí podmienkam prijímajúcej krajiny a určia sa v ňom priority poskytovania pomoci;

                  g)

                  plán sa bude podľa potreby vykonávať za účasti príslušných odborníkov, ktorí sú členmi skupiny odborníkov, a za účasti iných zainteresovaných strán.

            V závislosti od presných potrieb dotknutej prijímajúcej krajiny sa vypracovanie plánu bude riadiť obvyklým päť-pilierovým prístupom, ktorý sa už tradične používa v oblasti strategickej pomoci pre kontrolu obchodu (právne otázky, udeľovanie povolení, colné aspekty/presadzovanie, zvyšovanie povedomia a stíhanie/sankcie). Okrem uvedených piatich obvyklých oblastí sa mimoriadna pozornosť bude venovať podávaniu správ a transparentnosti.
      Škála nástrojov pomoci bude zahŕňať predovšetkým právne preskúmanie, semináre odbornej prípravy, pracovné semináre, študijné návštevy a používane internetových nástrojov a informačných zdrojov. Vykonávacia agentúra vyberie tieto nástroje pomoci v súlade s presnými potrebami a prioritami, ktoré sa zistili počas hodnotiacej návštevy odborníkov, a v súlade s dohodnutým plánom. Nástroje pomoci vybrané v záujme vhodnej reakcie na žiadosť o pomoc by sa mali v pláne pomoci jasne uviesť a opodstatniť.
      3.3.   Pracovné semináre individuálnej pomoci ad hoc

      3.3.1.   Cieľ projektu

      Cieľom pracovných seminárov individuálnej pomoci ad hoc je posilniť kapacity prijímajúcich krajín v oblasti kontroly transferov zbraní, aby mohli cieleným a relevantným spôsobom splniť požiadavky ATT. Týmito činnosťami súvisiacimi s ad hoc poskytovaním pomoci sa Únii umožní flexibilným a reaktívnym spôsobom reagovať na žiadosti o pomoc, v ktorých sa identifikuje osobitná potreba relevantná z hľadiska účinného vykonávania ATT.
      3.3.2.   Opis projektu

      Pre jednotlivé prijímajúce krajiny sa poskytne maximálne desať dvojdňových pracovných seminárov s cieľom reagovať na cielené žiadosti o pomoc a vyjadrenie záujmu o podporu jednej alebo viacerých osobitných oblastí systému kontroly transferov zbraní.
      Týmito pracovnými seminármi sa poskytne individuálna pomoc prispôsobená konkrétnym potrebám a budú sa riešiť osobitné otázky, ktoré nastolila žiadajúca krajina, napríklad preskúmanie právnych predpisov v oblasti kontroly transferov, najlepšie postupy týkajúce sa podávania správ, informačné zdroje relevantné z hľadiska uplatňovania kritérií ATT týkajúcich sa posúdenia rizika, kontroly konečného použitia a dokumentácia. Uskutočnia sa v prijímajúcich krajinách a odborné znalosti poskytnú odborníci zo skupinu odborníkov uvedenej v bode 3.1.
      Vykonávacia agentúra bude zodpovedná za prijímanie žiadostí o pomoc a podávanie správ o nich VP, ktorý po porade s COARM rozhodne o tom, akým spôsobom sa má na tieto žiadosti reagovať. VP bude pri svojom posúdení vychádzať predovšetkým z kritérií uvedených v bode 5.1., presnosti žiadosti a z toho, ako sa v nej identifikujú problémy, pričom prihliadne na geografickú rovnováhu.
      3.4.   Možnosť presunu zdrojov zo špecifických programov pomoci na pracovné semináre pomoci ad hoc

      V prípade, že sa neukončí maximálny počet plnohodnotných špecifických programov pomoci uvedených v bode 3.2. môže sa počet pracovných seminárov uvedených v bode 3.3. zvýšiť na dvadsať.
      VP a Komisia spolu s COARM každých šesť mesiacov preskúmajú aktuálny stav v súvislosti so špecifickými programami pomoci s cieľom posúdiť možnosti zvýšenia počtu pracovných seminárov individuálnej pomoci, a to primerane k počtu neukončených špecifických programov pomoci.
      3.5.   Konferencia krajín, ktoré majú prospech z činností súvisiacich s poskytovaním pomoci v súvislosti s ATT

      3.5.1.   Cieľ projektu

      Cieľom konferencie je zvýšenie povedomia a podpora zodpovednosti príslušných zainteresovaných strán, akými sú napr. príslušné regionálne organizácie, národné parlamenty a zástupcovia občianskej spoločnosti, ktorí majú dlhodobý záujem na účinnom vykonávaní zmluvy.
      3.5.2.   Opis projektu

      Projekt bude mať formu dvojdňovej konferencie, ktorá sa zorganizuje krátko pred koncom vykonávania tohto rozhodnutia. Na tejto konferencii sa zídu príslušní zástupcovia krajín, ktoré majú prospech zo špecifických programov pomoci uvedených v bode 3.2. a činností súvisiacich s ad hoc poskytovaním pomoci uvedených v bode 3.3.
      Prostredníctvom tejto konferencie sa uľahčí výmena skúseností prijímajúcich krajín, poskytnú informácie o pozíciách týchto krajín v súvislosti s ATT a so stavom ratifikácie a vykonávania ATT a umožní výmena relevantných informácií so zástupcami národných parlamentov a občianskej spoločnosti.
      Na tejto konferencii by sa preto mali zúčastniť aj:

                  —

                  diplomatický a vojenský personál/personál z oblasti obrany z prijímajúcich krajín, a to najmä personál orgánov zodpovedných za vnútroštátne politiky týkajúce sa ATT,

                  —

                  technický personál a personál z oblasti presadzovania práva z prijímajúcich krajín, a to predovšetkým pracovníci orgánov udeľujúcich povolenia, colných orgánov a polície,

                  —

                  zástupcovia národných, regionálnych a medzinárodných organizácií zapojených do poskytovania pomoci, ako aj zástupcovia krajín, ktoré majú záujem o poskytovanie alebo prijímanie strategickej pomoci na účely kontroly obchodu,

                  —

                  zástupcovia príslušných mimovládnych organizácií (MVO), mozgových trustov, národných parlamentov a priemyslu,

            Očakáva sa, že na konferencii by sa mohlo zúčastniť až 80 účastníkov. Miesto konania konferencie a konečný zoznam pozvaných krajín a organizácií určí vysoký predstaviteľ po porade s COARM na základe návrhu vykonávacej agentúry.
      3.6.   Regionálne semináre

      3.6.1.   Cieľ projektu

      Regionálnymi seminármi sa umožní osloviť ďalšie krajiny s cieľom podporiť všeobecné uplatňovanie zmluvy. Podporí sa nimi aj ďalšia zapojenie cielených regionálnych organizácií do vykonávania ATT a ich záujem o propagáciu ATT vo všetkých ich členských štátoch.
      3.6.2.   Opis projektu

      Projekt bude mať formu piatich dvojdňových seminárov, ktoré sa zamerajú na aktuálny stav procesu nadobudnutia platnosti ATT a súvisiace otázky vykonávania.
      Týmito seminármi sa umožní krajinám, ktoré majú prospech z činností súvisiacich s poskytovaním pomoci na účely kontroly transferu zbraní, aby si vymieňali názory a skúsenosti a posúdili, ako taká pomoc súvisí s činnosťami, ktoré vykonávajú ich príslušné regionálne organizácie. Osobitná pozornosť sa bude počas týchto seminárov venovať aj:

                  —

                  skúsenostiam a možnostiam spolupráce juh – juh v rámci vytvorenia a rozvoja systémov kontroly transferov zbraní,

                  —

                  komplementarity ATT s inými relevantnými nástrojmi OSN, a to najmä s akčným programom OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie.

            Semináre sa budú konať počas prvých osemnástich mesiacov vykonávania rozhodnutia Rady a zamerajú sa na tieto regionálne organizácie a ich príslušné členské štáty:

                  —

                  Regionálne centrum Organizácie Spojených národov pre mier a odzbrojenie v Ázii a Tichomorí (UNRCPD),

                  —

                  Regionálne centrum Organizácie Spojených národov pre mier a odzbrojenie v Afrike (UNREC),

                  —

                  Regionálne centrum Organizácie Spojených národov pre mier, odzbrojenie a rozvoj v Latinskej Amerike a Karibiku (UNLIREC),

                  —

                  Hospodárske spoločenstvo západoafrických štátov (ECOWAS),

                  —

                  Organizáciu pre bezpečnosť a spoluprácu v Európe (OBSE).

            Ak je to možné, semináre by sa mali prednostne uskutočňovať v krajine, ktorá využíva špecifický program pomoci. Ak sa preukáže, že to nie je možné, miesto konania by mal určiť vysoký predstaviteľ po porade s COARM.
      Na regionálnych seminárov by sa mali zúčastniť:

                  a)

                  diplomatický a vojenský personál/personál z oblasti obrany z krajín z daného regiónu, a to najmä personál orgánov zodpovedných za vnútroštátne politiky týkajúce sa ATT,

                  b)

                  technický personál a personál z oblasti presadzovania práva z krajín z daného regiónu, a to predovšetkým pracovníci orgánov na udeľovanie povolení, colných orgánov a polície,

                  c)

                  zástupcovia medzinárodných a regionálnych organizácií, regionálnych MVO, mozgových trustov, národných parlamentov a miestneho/regionálneho priemyslu,

                  d)

                  národní a medzinárodní technickí odborníci v oblasti kontroly transferov zbraní vrátane odborníkov Únie a zástupcov priemyslu.

            Očakáva sa, že na každom seminári by sa mohlo zúčastniť až 70 účastníkov.
      4.   Súvislosť s inými činnosťami súvisiacimi s poskytovaním pomoci, ktoré sú relevantné z hľadiska kontrol vývozu

      4.1.   Koordinácia s činnosťami Únie súvisiacimi s poskytovaním pomoci na účely kontroly vývozu

      Na základe skúseností z predchádzajúcich činností a na základe činností, ktoré sa v súčasnosti vykonávajú v oblasti pomoci poskytovanej na účely kontroly vývozu a ktoré sa vzťahujú na položky s dvojakým použitím, ako aj konvenčné zbrane, by sa pri poskytovaní pomoci tretím krajinám v súvislosti s ATT mala vynaložiť snaha o dosiahnutie čo najväčšej možnej synergie a komplementarity, aby sa zabezpečila čo najväčšia účinnosť a súdržnosť činností Únie, a to bez akéhokoľvek zbytočného zdvojovania.
      4.2.   Koordinácia s inými relevantnými činnosťami súvisiacimi s poskytovaním pomoci

      Vykonávacia agentúra by mala venovať mimoriadnu pozornosť aj činnostiam relevantným z hľadiska ATT uskutočňované v rámci akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie a v rámci jeho systému na podporu vykonávania (PoA-ISS), rezolúcie BR OSN 1540 (2004) a fond OSN na podporu spolupráce v oblasti regulácie zbraní (UNSCAR). Vykonávacia agentúra by sa mala podľa potreby spojiť s uvedenými poskytovateľmi pomoci s cieľom zabrániť zdvojovaniu úsilia a zabezpečiť čo najväčšiu súdržnosť a komplementaritu.
      4.3.   Podpora spolupráce juh – juh v oblasti kontrol vývozu prostredníctvom príslušných nástrojov EÚ

      Cieľom projektu je aj zvýšiť informovanosť krajín, ktoré prijímajú pomoc v súlade s týmto rozhodnutím, o nástrojoch Únie na podporu spolupráce juh – juh v oblasti kontrol vývozu. V tejto súvislosti by sa v rámci činností súvisiacich s poskytovaním pomoci uvedených v bodoch 3.2 a 3.3 mali poskytovať informácie o dostupných nástrojoch, akým je napr. iniciatíva centier excelentnosti EÚ v oblasti CBRN, a tieto nástroje podporovať.
      5.   Príjemcovia

      5.1.   Príjemcovia špecifických programov pomoci a pracovných seminárov pomoci ad hoc

      Príjemcovia činností projektu uvedených v bodoch 3.2 a 3.3 môžu byť štáty, ktoré žiadajú o pomoc na účely vykonávania ATT a ktoré sa vyberú na základe, okrem iného, týchto kritérií:

                  —

                  podpísanie ATT a stav vykonávania medzinárodných nástrojov, ktoré sú relevantné z hľadiska kontroly obchodu so zbraňami a transferov zbraní a ktoré sú na dotknutú krajinu uplatniteľné,

                  —

                  pravdepodobnosť úspešného výsledku činností súvisiacich s poskytovaním pomoci na účely ratifikácie ATT,

                  —

                  posúdenie akejkoľvek už prijatej alebo plánovanej pomoci v oblasti položiek s dvojakým použitím a kontroly transferov zbraní,

                  —

                  význam krajiny z hľadiska globálneho obchodu so zbraňami,

                  —

                  význam krajiny z hľadiska bezpečnostných záujmov Únie,

                  —

                  oprávnenosť na oficiálnu rozvojovú pomoc.

            5.2.   Príjemcovia regionálnych seminárov

      Príjemcovia regionálnych seminárov môžu byť štáty, ktoré patria k regionálnym organizáciám uvedeným v bode 3.6.2 alebo na ktoré sa vťahuje pôsobnosť týchto organizácií.
      O konečnom výbere krajín, ktoré sa zúčastnia na každom seminári, a účastníkov rozhoduje vysoký predstaviteľ po porade s COARM a na základe návrhu vykonávacej agentúry.
      6.   Vykonávací subjekt

      Vykonávaním tohto rozhodnutia Rady sa poverí BAFA. BAFA sa podľa potreby spojí s agentúrami členských štátov v oblasti kontroly vývozu, s príslušnými regionálnymi a medzinárodnými organizáciami, mozgovými trustami, výskumnými inštitútmi a MVO.
      BAFA má najbohatšie skúsenosti v oblasti poskytovania pomoci týkajúcej sa kontrol transferov a informačných činností. Takéto skúsenosti nadobudol tento úrad vo všetkých relevantných oblastiach strategickej kontroly presunov, ktoré sa vzťahujú na oblasť súvisiacu s CBRN, na oblasť položiek s dvojakým použitím a oblasť zbraní.
      Pokiaľ ide o pomoc na účely kontroly transferov zbraní a informačné činnosti, úrad BAFA úspešne ukončil vykonávanie rozhodnutia 2009/1012/SZBP. Úrad BAFA je teraz zodpovedný za vykonávanie rozhodnutia 2012/711/SZBP, ktoré sa zakladá na rozhodnutí 2009/1012/SZBP a jeho cieľom je posilniť systémy kontroly vývozu zbraní prijímajúcich krajín na účely dosiahnutia väčšej transparentnosti a zodpovednosti v súlade s rámcom Únie vytvoreným podľa spoločnej pozície 2008/944/SZBP.
      Pokiaľ ide o položky s dvojakým použitím a položky súvisiace s CBRN, úrad BAFA je vykonávacou agentúrou súčasného programu v oblasti pomoci a informačných činností týkajúcich sa kontroly vývozu položiek s dvojakým použitím, ktorý je financovaný z nástroja stability, a – v tejto funkcii – nadobudol podrobné vedomosti o systémoch krajín, na ktoré sa uvedený program vzťahuje, v oblasti kontroly transferov. Takéto vedomosti sa rozširujú postupným vykonávaním projektov, ktoré súvisia s kontrolou transferov, v rámci nástroja stability, do ktorého sa BAFA zapája, akými sú napríklad iniciatíva centier excelentnosti EÚ v oblasti CBRN.
      Celkovým výsledkom je, že BAFA má jedinečné postavenie, pokiaľ ide o zisťovanie silných stránok a nedostatkov systémov kontroly transferov zbraní tých krajín, ktoré môžu byť prijímateľmi činností poskytovania pomoci na účely vykonávania ATT, ktoré sa ustanovujú v tomto rozhodnutí. Úrad BAFA je preto najpovolanejší uľahčovať synergie medzi rôznymi programami pomoci a zabrániť zbytočnému zdvojovaniu.
      Keďže sa zákony, administratívne postupy, zdroje na presadzovanie a činnosti agentúr zodpovedných za kontrolu vývozu položiek s dvojakým použitím vo veľkej miere prekrývajú s tými, ktoré sa uplatňujú v súvislosti s kontrolou vývozu konvenčných zbraní, kľúčovou výzvou v oblasti činností súvisiacich s poskytovaním pomoci, ktorá sa týka ATT, bude zohľadniť pomoc, ktorá sa už poskytla v súvislosti s položkami s dvojakým použitím a so zmierňovaním rizika súvisiaceho s CBRN. Výberom BAFA sa rozhodne prispieva k zabezpečeniu toho, aby pomoc súvisiaca s ATT vhodne dopĺňala pomoc, ktorá sa už poskytuje v rámci existujúcich programov pomoci poskytovanej v oblasti položiek s dvojakým použitím, zmierňovania rizika súvisiaceho s CBRN a kontroly vývozu zbraní.
      7.   Viditeľnosť Únie a dostupnosť materiálu v oblasti pomoci

      Materiálom, ktorý sa vyprodukuje v rámci projektu, sa zabezpečí viditeľnosť Únie, a to najmä na základe loga a grafu, na ktorých sa dohodlo v súvislosti s vykonávaním rozhodnutia 2012/711/SZBP.
      Webový portál uvedený v rozhodnutí 2012/711/SZBP, na ktorom sa v súčasnosti pracuje, sa bude podporovať na účely činností súvisiacich s poskytovaním pomoci, ktorá sa týka ATT, podľa tohto rozhodnutia.
      Vykonávacia agentúra by preto mala v rámci príslušných činností súvisiacich s poskytovaním pomoci, ktoré vykonáva, informovať o tomto webovom portáli a nabádať k využívaniu portálu, ako aj jeho technických zdrojov. Pri propagácii webového portálu by mala zabezpečiť viditeľnosť Únie.
      8.   Posúdenie vplyvu

      Vplyv činností podľa tohto rozhodnutia by sa mal z technického hľadiska posúdiť po ich ukončení. Toto posúdenie vplyvu vykoná vysoký predstaviteľ v spolupráci s COARM a prípadne aj s delegáciami Únie v prijímajúcich krajinách, ako aj s inými príslušnými zainteresovanými stranami, a to na základe informácií a správ poskytnutých vykonávacou agentúrou.
      Pokiaľ ide o krajiny, ktoré využívajú špecifický program pomoci, v posúdení vplyvu by sa mala venovať osobitná pozornosť počtu krajín, ktoré ATT ratifikovali, a rozvoju ich kapacít v oblasti kontroly transferov zbraní. Takéto posúdenie kapacít prijímajúcich krajín v oblasti kontroly transferov zbraní by sa malo vzťahovať predovšetkým na prípravu a vydávanie relevantných vnútroštátnych nariadení, schopnosť podávať správy o vývoze a dovoze zbraní a na udeľovanie právomocí príslušným administratívnym orgánom, ktoré sú zodpovedné za kontroly transferov zbraní.
      9.   Predkladanie správ

      Vykonávacia agentúra vypracuje pravidelné správy, ako aj správy po ukončení každej z činností. Tieto správy by sa mali vysokému predstaviteľovi predkladať najneskôr šesť týždňov po ukončení príslušných činností.

         (1)  Pozri rozhodnutie 2010/336/SZBP; rozhodnutie 2013/43/SZBP, rozhodnutie 2009/1012/SZBP a rozhodnutie 2012/711/SZBP.


title: 2010/108/CFSP: Rozhodnutie Rady 2010/108/SZBP z  22. februára 2010 , ktorým sa predlžuje mandát osobitného zástupcu Európskej únie pre Moldavskú republiku

text:
               23.2.2010

               SK

               Úradný vestník Európskej únie

               L 46/12

         ROZHODNUTIE RADY 2010/108/SZBP
   z 22. februára 2010,
   ktorým sa predlžuje mandát osobitného zástupcu Európskej únie pre Moldavskú republiku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Dňa 15. februára 2007 Rada prijala jednotnú akciu 2007/107/SZBP (1), ktorou sa pán Kálmán MIZSEI vymenúva za osobitného zástupcu Európskej únie (OZEÚ) pre Moldavskú republiku.

               (2)

               Dňa 16. februára 2009 Rada prijala jednotnú akciu 2009/132/SZBP (2), ktorou sa mandát OZEÚ predlžuje do 28. februára 2010.

               (3)

               Mandát OZEÚ by sa mal predĺžiť do 31. augusta 2010. Môže sa však ukončiť skôr, ak o tom rozhodne Rada na odporúčanie vysokého predstaviteľa Únie pre zahraničné veci a bezpečnostnú politiku (VP) po nadobudnutí účinnosti rozhodnutia o vytvorení Európskej služby pre vonkajšiu činnosť.

               (4)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť ciele spoločnej zahraničnej a bezpečnostnej politiky, tak ako sú uvedené v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Kálmána MIZSEIA ako osobitného zástupcu Európskej únie pre Moldavskú republiku sa týmto predlžuje do 31. augusta 2010. Môže sa však ukončiť skôr, ak o tom rozhodne Rada na odporúčanie VP po nadobudnutí účinnosti rozhodnutia o vytvorení Európskej služby pre vonkajšiu činnosť.
   Článok 2
   Politické ciele
   1.   Mandát OZEÚ vychádza z cieľov politiky Európskej únie (EÚ) v Moldavskej republike. Tieto ciele zahŕňajú:

               a)

               prispievať k mierovému urovnaniu konfliktu v Podnestersku a k realizácii takéhoto urovnania na základe uskutočniteľného riešenia pri rešpektovaní zvrchovanosti a územnej celistvosti Moldavskej republiky v rámci jej medzinárodne uznaných hraníc;

               b)

               prispievať k posilneniu demokracie, právneho štátu a dodržiavania ľudských práv a základných slobôd pre všetkých občanov Moldavskej republiky;

               c)

               podporovať dobré a úzke vzťahy medzi Moldavskou republikou a Úniou na základe spoločných hodnôt a záujmov a podľa akčného plánu európskej susedskej politiky (ESP);

               d)

               pomáhať v boji proti obchodovaniu s ľuďmi, nedovolenému obchodovaniu so zbraňami a iným tovarom z Moldavskej republiky a cez ňu;

               e)

               prispievať k posilneniu stability a spolupráce v regióne;

               f)

               zlepšovať efektívnosť a viditeľnosť Únie v Moldavskej republike a v regióne;

               g)

               zvyšovať efektívnosť hraničných a colných kontrol a činností hraničného dozoru v Moldavskej republike a na Ukrajine pozdĺž ich spoločnej hranice s osobitným dôrazom na podnesterský úsek, a to najmä prostredníctvom hraničnej misie EÚ.

         2.   OZEÚ podporuje činnosť VP v Moldavskej republike a v regióne.
   Článok 3
   Mandát
   1.   Na účely dosiahnutia politických cieľov OZEÚ vykonáva tento mandát:

               a)

               posilňuje príspevok Únie k riešeniu konfliktu v Podnestersku v súlade s dohodnutými cieľmi politiky Únie a v úzkej spolupráci s OBSE, pričom zastupuje Úniu cez vhodné kanály a na schválených fórach a vytvára a udržiava úzke vzťahy so všetkými príslušnými aktérmi;

               b)

               podľa potreby pomáha pri príprave príspevku Únie k realizácii konečného urovnania konfliktu;

               c)

               podrobne sleduje politický vývoj v Moldavskej republike vrátane podnesterského regiónu tým, že nadväzuje a udržiava úzky vzťah s vládou Moldavskej republiky a inými miestnymi aktérmi a podľa potreby poskytuje poradenstvo a sprostredkovanie zo strany Únie;

               d)

               pomáha pri ďalšom rozvoji politiky Únie zameranej na Moldavskú republiku a región, najmä pokiaľ ide o predchádzanie konfliktom a ich riešenie;

               e)

               s pomocou podporného tímu vedeného vyšším politickým poradcom OZEÚ:

                           i)

                           zabezpečuje politický prehľad o udalostiach a opatreniach súvisiacich s moldavsko-ukrajinskou štátnou hranicou;

                           ii)

                           analyzuje plnenie politického záväzku Moldavskej republiky a Ukrajiny zlepšovať správu hraníc;

                           iii)

                           podporuje spoluprácu medzi Moldavskou republikou a Ukrajinou v otázkach hraníc okrem iného s cieľom vytvoriť podmienky na urovnanie podnesterského konfliktu;

               f)

               prispieva k vykonávaniu politiky EÚ v oblasti ľudských práv a usmernení EÚ pre oblasť ľudských práv, najmä pokiaľ ide o deti a ženy v oblastiach postihnutých konfliktom, a to najmä sledovaním a riešením vývoja v tomto smere.

         2.   Na účely výkonu svojej funkcie si OZEÚ udržiava prehľad o všetkých činnostiach Únie, najmä o príslušných aspektoch akčného plánu ESP.
   Článok 4
   Vykonávanie mandátu
   1.   OZEÚ je zodpovedný za vykonávanie svojho mandátu, pričom podlieha právomoci VP.
   2.   Politický a bezpečnostný výbor (PBV) udržiava s OZEÚ nadštandardné vzťahy a je jeho hlavným kontaktným bodom s Radou. PBV poskytuje OZEÚ v rámci jeho mandátu strategické usmernenie a politické vedenie bez toho, aby boli dotknuté právomoci VP.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ v období od 1. marca 2010 do 31. augusta 2010 je 1 025 000 EUR.
   2.   Výdavky financované zo sumy ustanovenej v odseku 1 sú oprávnené od 1. marca 2010. Hospodári sa s nimi v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie svojho tímu. Tím má odborné znalosti o osobitných politických otázkach vyplývajúcich z mandátu. OZEÚ bezodkladne informuje Radu a Komisiu o zložení svojho tímu.
   2.   Členské štáty a inštitúcie Únie môžu navrhnúť vyslanie personálu na prácu pre OZEÚ. Plat personálu, ktorý členský štát alebo inštitúcia Únie vyšle k OZEÚ, zabezpečí dotknutý členský štát alebo inštitúcia Únie. Experti, ktorých vyšlú členské štáty na Generálny sekretariát Rady, sa tiež môžu umiestniť k OZEÚ. Medzinárodní zmluvní zamestnanci musia byť štátnymi príslušníkmi členského štátu.
   3.   Všetok vyslaný personál naďalej podlieha administratívnej právomoci vysielajúceho členského štátu alebo inštitúcie Únie, vykonáva svoje povinnosti a koná v záujme mandátu OZEÚ.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov jeho personálu, sa podľa potreby dohodnú s hostiteľskými stranami. Členské štáty a Komisia poskytnú na dosiahnutie tohto cieľa všetku potrebnú pomoc.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2001/264/ES z 19. marca 2001 prijímajúcom bezpečnostné nariadenia Rady (3), a to najmä pri manipulácii s utajovanými skutočnosťami EÚ.
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečia, aby mal OZEÚ prístup k všetkým dôležitým informáciám.
   2.   Delegácia Únie a/alebo členské štáty podľa potreby zabezpečia logistickú podporu v regióne.
   Článok 10
   Bezpečnosť
   OZEÚ prijme v súlade s politikou Únie v oblasti bezpečnosti personálu nasadzovaného mimo Únie v operáciách podľa hlavy V zmluvy, ako aj v súlade so svojím mandátom a bezpečnostnou situáciou v územnej oblasti, za ktorú zodpovedá, všetky reálne uskutočniteľné opatrenia na zaistenie bezpečnosti personálu, ktorý priamo podlieha jeho právomoci, konkrétne:

               a)

               stanoví bezpečnostný plán konkrétnej misie, ktorý vychádza z usmernení Generálneho sekretariátu Rady a obsahuje fyzické, organizačné a procedurálne bezpečnostné opatrenia konkrétnej misie, zásady riadenia bezpečného presunu personálu do oblasti misie a v rámci nej, zásady riadenia bezpečnostných incidentov a pohotovostný a evakuačný plán misie;

               b)

               zabezpečí, aby všetok personál nasadený mimo Únie bol poistený pre prípad zvýšeného rizika, ako si to vyžadujú podmienky v oblasti misie;

               c)

               zabezpečí, aby sa všetci členovia jeho tímu, ktorí sa majú nasadiť mimo Únie, vrátane miestneho zmluvného personálu pred presunom do oblasti misie alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý oblasti misie pridelil Generálny sekretariát Rady;

               d)

               zabezpečí, aby sa vykonávali všetky dohodnuté odporúčania vypracované na základe pravidelného posúdenia bezpečnosti, a predkladá VP, Rade a Komisii písomné správy o ich vykonávaní a iných bezpečnostných otázkach v rámci správy v polovici trvania misie a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a PBV ústne a písomné správy. V prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ môže na odporúčanie VP alebo PBV poskytovať správy Rade pre zahraničné veci.
   Článok 12
   Koordinácia
   1.   OZEÚ podporuje celkovú politickú koordináciu v rámci Únie. Pomáha zabezpečiť, aby všetky nástroje Únie v teréne pôsobili jednotne na účely splnenia politických cieľov Únie. Činnosť OZEÚ sa koordinuje s činnosťou predsedníctva a Komisie a prípadne aj s ďalšími OZEÚ, ktorí pôsobia v regióne. OZEÚ pravidelne poskytuje informácie misiám členských štátov a delegáciám Únie.
   2.   V teréne sa udržiavajú úzke styky s vedúcim delegácie Únie a vedúcimi misií členských štátov, ktorí vyvíjajú maximálne úsilie na pomoc OZEÚ pri vykonávaní jeho mandátu. OZEÚ nadväzuje styky aj s inými medzinárodnými a regionálnymi aktérmi v teréne.
   Článok 13
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne preskúmava. OZEÚ predloží VP, Rade a Komisii súhrnnú správu o vykonávaní mandátu na konci svojho mandátu.
   Článok 14
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. marca 2010.
   Článok 15
   Uverejnenie
   Toto rozhodnutie sa uverejní v Úradnom vestníku Európskej únie.

      V Bruseli 22. februára 2010

            Za Radu

            predsednička

         C. ASHTON

      (1)  Ú. v. EÚ L 46, 16.2.2007, s. 59.

      (2)  Ú. v. EÚ L 46, 17.2.2009, s. 50.

      (3)  Ú. v. ES L 101, 11.4.2001, s. 1.


               18.9.2008

               SK

               Úradný vestník Európskej únie

               C 239/8

         Rozhodnutie Dozorného orgánu EZVO týkajúce sa príspevku Lichtenštajnska vo výške 2,9 milióna CHF pre Personalstiftung Ferdinand Frick AG
   (2008/C 239/06)
   Dozorný orgán EZVO nepovažuje oznámené opatrenie za štátnu pomoc v zmysle článku 61 ods. 1 Dohody o EHP.

               Dátum prijatia rozhodnutia:

               12. marca 2008

               Štát EZVO:

               Lichtenštajnsko

               Vec č.:

               60 953

               Názov:

               Príspevok Lichtenštajnska vo výške 2,9 milióna CHF pre Personalstiftung Ferdinand Frick AG

               Účel:

               Zaistiť uspokojenie všetkých nárokov týkajúcich sa nevyplatených penzií poistených zamestnancov, ktoré nasledovalo po úpadku podniku Ferdinand Frick AG

               Právny základ:

               Lichtenštajnský zákon č. 79/2006

               Trvanie:

               –

         Autentické znenie rozhodnutia, ktoré neobsahuje dôverné informácie, môžete nájsť na internetovej stránke:
   http://www.eftasurv.int/fieldsofwork/fieldstateaid/stateaidregistry/


title: Rozhodnutie Rady z 12. marca 2010 o podpise v mene Únie a o predbežnom vykonávaní Dohody o vedecko-technickej spolupráci medzi Európskou úniou a vládou Faerských ostrovov, ktorou sa Faerské ostrovy pridružujú k siedmemu rámcovému programu Únie v oblasti výskumu, technického rozvoja a demonštračných činností (2007 – 2013)

text:
               17.9.2010

               SK

               Úradný vestník Európskej únie

               L 245/1

         ROZHODNUTIE RADY
   z 12. marca 2010
   o podpise v mene Únie a o predbežnom vykonávaní Dohody o vedecko-technickej spolupráci medzi Európskou úniou a vládou Faerských ostrovov, ktorou sa Faerské ostrovy pridružujú k siedmemu rámcovému programu Únie v oblasti výskumu, technického rozvoja a demonštračných činností (2007 – 2013)
   (2010/558/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 186 v spojení s prvou vetou prvého pododseku jej článku 218 ods. 5,
   so zreteľom na návrh Európskej komisie,
   keďže:

               (1)

               Komisia v mene Spoločenstva ukončila rokovania o dohode o vedecko-technickej spolupráci s vládou Faerských ostrovov (ďalej len „dohoda“), ktorou sa ustanovuje možnosť predbežného vykonávania tejto dohody od 1. januára 2010. Predbežné vykonávanie by subjektom z Faerských ostrovov umožnilo zúčastniť sa na výzvach na predloženie návrhov v rámci siedmeho rámcového programu Únie, ktorých spustenie sa plánuje v januári 2010.

               (2)

               Výsledkom rokovaní je dohoda parafovaná 13. júla 2009.

               (3)

               Dohoda by sa mala podpísať a do ukončenia postupov potrebných na jej uzavretie by sa mala predbežne vykonávať,

         PRIJALA TOTO ROZHODNUTIE:
   Článok 1
   Týmto sa v mene Európskej únie s výhradou jej uzavretia schvaľuje podpis Dohody o vedecko-technickej spolupráci medzi Európskou úniou a vládou Faerských ostrovov, ktorou sa Faerské ostrovy pridružujú k siedmemu rámcovému programu Únie v oblasti výskumu, technického rozvoja a demonštračných činností (2007 – 2013).
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   Táto dohoda sa predbežne vykonáva od 1. januára 2010 do ukončenia postupov potrebných na jej uzavretie.
   Článok 4
   Toto rozhodnutie nadobúda účinnosť dňom jeho prijatia.
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 12. marca 2010

            Za Radu

            predseda

         J. BLANCO

    ---documentbreak---

               17.9.2010

               SK

               Úradný vestník Európskej únie

               L 245/2

         DOHODA
   o vedecko-technickej spolupráci medzi Európskou úniou a vládou Faerských ostrovov
   EURÓPSKA ÚNIA,
   ďalej len „Únia“,
   na jednej strane
   a
   VLÁDA FAERSKÝCH OSTROVOV
   ďalej len „Faerské ostrovy“,
   na strane druhej,
   ďalej len „strany“,
   BERÚC DO ÚVAHY význam súčasnej vedecko-technickej spolupráce medzi Faerskými ostrovmi a Úniou a ich vzájomný záujem na jej posilňovaní v kontexte vytvorenia európskeho výskumného priestoru,
   KEĎŽE výskumníci z Faerských ostrovov sa už úspešne zúčastňovali na projektoch financovaných Úniou,
   BERÚC DO ÚVAHY záujem oboch strán na podporovaní vzájomného prístupu svojich výskumných subjektov k činnostiam výskumu a vývoja na Faerských ostrovoch na jednej strane a k rámcovým programom Únie pre výskum a technický rozvoj na strane druhej,
   KEĎŽE Faerské ostrovy a Únia majú záujem o vzájomne prospešnú spoluprácu na týchto programoch,
   KEĎŽE rozhodnutím č. 1982/2006/ES (1) z 18. decembra 2006 prijali Európsky parlament a Rada Európskej únie siedmy rámcový program Európskeho spoločenstva pre výskum, technický rozvoj a demonštračné činnosti (na roky 2007 až 2013) (ďalej len „rámcový program“),
   BERÚC DO ÚVAHY, že vláda Faerských ostrovov túto dohodu uzatvára v mene Dánskeho kráľovstva podľa zákona o uzatváraní dohôd podľa medzinárodného práva vládou Faerských ostrovov,
   KEĎŽE bez toho, aby boli dotknuté príslušné ustanovenia Zmluvy o fungovaní Európskej únie (ďalej len „ZFEÚ“), táto dohoda a akékoľvek činnosti podľa nej vykonávané žiadnym spôsobom neovplyvnia právomoci udelené v členských štátoch na vykonávanie dvojstranných činností s Faerskými ostrovmi v oblasti vedy, technológie, výskumu a vývoja a v prípade vhodnosti ani právomoci na uzatváranie dohôd na tento účel,
   SA DOHODLI TAKTO:
   Článok 1
   Rozsah
   1.   Faerské ostrovy sa na základe podmienok stanovených alebo uvádzaných v tejto dohode a jej prílohách pridružujú k rámcovému programu, ako sa ustanovuje rozhodnutím č. 1982/2006/ES, nariadením Európskeho parlamentu a Rady (ES) č. 1906/2006 z 18. decembra 2006, ktorým sa ustanovujú pravidlá pre účasť podnikov, výskumných centier a univerzít na akciách v rámci siedmeho rámcového programu a pre šírenie výsledkov výskumu (2007 – 2013) (2) a rozhodnutiami Rady 2006/971/ES (3), 2006/972/ES (4), 2006/973/ES (5), 2006/974/ES (6) a 2006/975/ES (7) o viacerých osobitných programoch podľa rámcového programu.
   2.   Všetky akty vyplývajúce z aktov uvedených v odseku 1 vrátane aktov, ktorými sa zriaďujú štruktúry potrebné na vykonávanie rámcového programu prostredníctvom výskumných činností podľa článkov 185 a 187 ZFEÚ, sú uplatniteľné na Faerské ostrovy.
   3.   Okrem pridruženia uvedeného v odseku 1 môže spolupráca zahrňovať:

               a)

               pravidelné diskusie, pokiaľ ide o zameranie a priority politík výskumu a plánovania na Faerských ostrovoch a v Únii;

               b)

               diskusie o perspektívach a rozvoji spolupráce;

               c)

               včasné poskytovanie informácií týkajúcich sa vykonávania programov a výskumných projektov Faerských ostrovov a Únie a informácií týkajúcich sa výsledkov práce vykonanej v rámci tejto dohody;

               d)

               spoločné stretnutia;

               e)

               návštevy a výmeny výskumných pracovníkov, inžinierov a technikov;

               f)

               pravidelné a trvalé kontakty medzi programovými alebo projektovými manažérmi Faerských ostrovov a Únie;

               g)

               účasť odborníkov na seminároch, sympóziách a školeniach.

         Článok 2
   Podmienky, pokiaľ ide o pridruženie Faerských ostrovov k rámcovému programu
   1.   Právne subjekty Faerských ostrovov sa zúčastňujú na nepriamych akciách a činnostiach Spoločného výskumného centra rámcového programu za rovnakých podmienok, ako sú podmienky uplatniteľné na právne subjekty členských štátov Únie, za podmienok stanovených alebo uvádzaných v prílohách I a II. Pre výskumné subjekty Faerských ostrovov sú podmienky uplatniteľné na predkladanie a posudzovanie návrhov a podmienky na prideľovanie a uzatváranie dohôd o grante a/alebo zmlúv v rámci programov Únie rovnaké ako podmienky uplatniteľné na dohody o grante a/alebo zmluvy uzatvárané v rámci rovnakých programov s výskumnými subjektmi usadenými v Únii, pričom sa zohľadňujú vzájomné záujmy Únie a Faerských ostrovov.
   Právne subjekty Únie sa zúčastňujú na výskumných programoch Faerských ostrovov a na projektoch v oblastiach ekvivalentných s oblasťami rámcového programu za rovnakých podmienok, ako sú podmienky uplatniteľné na právne subjekty Faerských ostrovov, na ktoré sa vzťahujú podmienky ustanovené alebo uvedené v prílohách I a II. Právny subjekt usadený v inej krajine pridruženej k rámcovému programu využíva v rámci tejto dohody rovnaké práva a povinnosti ako právne subjekty usadené v členskom štáte za predpokladu, že uvedená pridružená krajina, v ktorej je právny subjekt usadený, súhlasí s priznaním rovnakých práv a povinností právnym subjektom Faerských ostrovov.
   2.   Odo dňa platnosti tejto dohody počas trvania rámcového programu platia Faerské ostrovy každý rok finančný príspevok do ročného rozpočtu Únie. Tento finančný príspevok Faerských ostrovov sa pripočíta k sume vyčlenenej každý rok v ročnom rozpočte Únie na viazané rozpočtové prostriedky s cieľom splnenia finančných záväzkov vyplývajúcich z rôznych foriem opatrení potrebných na vykonávanie, riadenie a fungovanie rámcového programu. Pravidlá upravujúce výpočet a úhradu finančného príspevku Faerských ostrovov sa uvádzajú v prílohe III.
   3.   Zástupcovia Faerských ostrovov sa zúčastňujú ako pozorovatelia na zasadaniach výborov rámcového programu založených rozhodnutím Rady 1999/468/ES z 28. júna 1999 ktorým sa ustanovujú postupy pre výkon vykonávacích právomocí prenesených na Komisiu (8). Na zasadaniach týchto výborov spojených s hlasovaním sa zástupcovia Faerských ostrovov nezúčastňujú. Faerské ostrovy sú o výsledkoch následne informovaní. Účasť na zasadaniach uvedená v tomto odseku vrátane postupov prijímania informácií a dokumentácie má rovnakú formu ako účasť zástupcov členských štátov.
   4.   Zástupcovia Faerských ostrovov sa zúčastňujú ako pozorovatelia na zasadaniach správnej rady Spoločného výskumného centra. Účasť na zasadaniach uvedená v tomto odseku vrátane postupov prijímania informácií a dokumentácie má rovnakú formu ako účasť zástupcov členských štátov.
   5.   Cestovné náklady a náklady na pobyt zástupcov Faerských ostrovov, ktorí sa zúčastňujú na zasadaniach výborov a orgánov uvedených v tomto článku, alebo na zasadaniach týkajúcich sa realizácie rámcového programu organizovaných Úniou, prepláca Únia na rovnakom základe a v súlade s postupmi platnými v súčasnosti pre zástupcov členských štátov.
   Článok 3
   Rozšírenie spolupráce
   1.   Strany sa budú v rámci svojich príslušných právnych predpisov usilovať o uľahčenie voľného pohybu a pobytu výskumných pracovníkov zúčastňujúcich sa na činnostiach uvedených v tejto dohode a o uľahčenie cezhraničného pohybu tovarov určených na použitie pri týchto činnostiach.
   2.   Strany zabezpečia, aby prevod finančných prostriedkov medzi Úniou a Faerskými ostrovmi, ktoré sú potrebné na vykonávanie činností podľa tejto dohody, nebol zaťažený žiadnymi finančnými poplatkami a daňami.
   Článok 4
   Výskumný výbor EÚ a Faerských ostrovov
   1.   Pod názvom „Výskumný výbor EÚ a Faerských ostrovov“ sa zakladá spoločný výbor, ktorého funkcie zahŕňajú:

               a)

               zabezpečovanie, hodnotenie a preskúmavanie vykonávania tejto dohody;

               b)

               preskúmanie každého opatrenia na zlepšenie a rozvoj spolupráce;

               c)

               pravidelné prejednávanie budúcej orientácie a priorít politík a plánovania výskumu na Faerských ostrovoch a v Únii, ako aj perspektív budúcej spolupráce;

               d)

               technické zmeny a doplnenia tejto dohody podľa potreby, za predpokladu schválenia uvedených zmien a doplnení v rámci vlastných schvaľovacích postupov každej strany.

         2.   Výskumný výbor EÚ a Faerských ostrovov môže na žiadosť Faerských ostrovov určiť regióny Faerských ostrovov, ktoré spĺňajú kritériá uvedené v článku 5 ods. 1 nariadenia Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde (9), a na základe ktorých môžu byť oprávnené využívať výskumné činnosti v rámci pracovného programu Výskumný potenciál podľa zvláštneho programu Kapacity.
   3.   Výskumný výbor EÚ a Faerských ostrovov, ktorý tvoria zástupcovia Komisie a Faerských ostrovov, prijme svoj rokovací poriadok.
   4.   Výskumný výbor EÚ a Faerských ostrovov zasadá najmenej raz za dva roky. Mimoriadne zasadania sa konajú na žiadosť jednej alebo druhej strany.
   Článok 5
   Záverečné ustanovenia
   1.   Prílohy I, II, III a IV tvoria neoddeliteľnú súčasť tejto dohody.
   2.   Táto dohoda sa uzatvára na zostávajúce obdobie trvania rámcového programu. Dohoda nadobúda platnosť dňom, keď si obe strany navzájom oznámili ukončenie svojich postupov súvisiacich s jej uzatvorením. Predbežne sa vykonáva od 1. januára 2010.
   Táto dohoda sa môže meniť a dopĺňať len písomne na základe vzájomnej dohody oboch strán. Nadobudnutie platnosti takýchto zmien a doplnení podlieha rovnakým postupom, ako sú postupy uplatniteľné na samotnú dohodu diplomatickou cestou. Ktorákoľvek zo strán môže kedykoľvek ukončiť túto dohodu na základe písomnej výpovede doručenej diplomatickou cestou so šesťmesačnou výpovednou lehotou. Projekty a činnosti, ktoré prebiehajú v čase ukončenia tejto dohody výpoveďou a/alebo uplynutím jej platnosti, pokračujú až do ich ukončenia za podmienok stanovených v tejto dohode. Strany na základe vzájomnej dohody určia ďalšie dôsledky ukončenia tejto dohody.
   3.   Pre prípad, že by niektorá strana oznámila druhej strane, že túto dohodu neuzatvorí, sa obe strany vzájomne dohodli:

               —

               že Únia uhradí Faerským ostrovom jeho príspevok do ročného rozpočtu Európskej únie uvedený v článku 2 ods. 2,

               —

               avšak Únia odpočíta od uvedenej úhrady finančné prostriedky, ktoré sa Únia zaviazala poskytnúť v súvislosti s účasťou právnych subjektov Faerských ostrovov na nepriamych opatreniach vrátane náhrad uvedených v článku 2 ods. 5,

               —

               projekty a činnosti, ktoré sa začali podľa tohto predbežného uplatňovania a ktoré stále prebiehajú v čase výpovede uvedenej v odseku 2, pokračujú až do ich ukončenia za podmienok ustanovených v tejto dohode.

         4.   Ak by sa Únia rozhodla zrevidovať rámcový program, oznámi Faerským ostrovom presný obsah týchto úprav do jedného týždňa od ich prijatia Úniou. V prípade takejto úpravy alebo rozšírenia výskumných programov môžu Faerské ostrovy ukončiť túto dohodu výpoveďou so šesťmesačnou lehotou. Ktorákoľvek strana oznámi svoj zámer ukončiť alebo predĺžiť túto dohodu druhej strane v lehote troch mesiacov po prijatí rozhodnutia Únie.
   5.   Ak Únia schváli nový viacročný rámcový program pre výskum, technický rozvoj a demonštračné činnosti, nová dohoda môže byť na žiadosť ktorejkoľvek strany obnovená alebo znovu prerokovaná podľa vzájomne dohodnutých podmienok.
   6.   Táto dohoda sa uplatňuje na územiach, na ktorých sa uplatňuje ZFEÚ, a podľa podmienok ustanovených v uvedenej zmluve na jednej strane a na území Faerských ostrovov na strane druhej.
   7.   Táto dohoda je vyhotovená v dvoch origináloch v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom jazyku a jazyku Faerských ostrovov, pričom všetky znenia sú rovnako autentické.

      Съставено в Брюксел на трети юни две хиляди и десета година.
      Hecho en Bruselas, el tres de junio de dos mil diez.
      V Bruselu dne třetího června dva tisíce deset.
      Udfærdiget i Bruxelles den tredje juni to tusind og ti.
      Geschehen zu Brüssel am dritten Juni zweitausendzehn.
      Kahe tuhande kümnenda aasta juunikuu kolmandal päeval Brüsselis.
      'Εγινε στις Βρυξέλλες, στις τρεις Ιουνίου δύο χιλιάδες δέκα.
      Done at Brussels on the third day of June in the year two thousand and ten.
      Fait à Bruxelles, le trois juin deux mille dix.
      Fatto a Bruxelles, addì tre giugno duemiladieci.
      Briselē, divi tūkstoši desmitā gada trešajā jūnijā
      Priimta du tūkstančiai dešimtų metų birželio trečią dieną Briuselyje.
      Kelt Brüsszelben, a kétezer-tizedik év június harmadik napján.
      Magħmul fi Brussell, it-tielet jum ta' Ġunju tas-sena elfejn u għaxra.
      Gedaan te Brussel, de derde juni tweeduizend tien.
      Sporządzono w Brukseli dnia trzeciego czerwca dwa tysiące dziesiątego roku.
      Feito em Bruxelas, em três de Junho de dois mil e dez.
      Întocmit la Bruxelles, la trei iunie două mii zece.
      V Bruseli tretieho júna dvetisícdesať.
      V Bruslju, dne tretjega junija leta dva tisoč deset.
      Tehty Brysselissä kolmantena päivänä kesäkuuta vuonna kaksituhattakymmenen.
      Som skedde i Bryssel den tredje juni tjugohundratio.
      Gjørdur í Brússel triðja juni tvey túsund og tíggju.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Ühenduse nimel
         Για την Ευρωπαϊκή Κοινότητα
         For the European Union
         Pour l'Union européenne
         Per l'Unione europea
         Eiropas Savieníbas vārdā
         Europos Sajungos vardu
         Az Európai Unió részéről
         Ghall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Fyri Evropeiska Somveldið

         За правителството на Фарьорските острови
         Por el Gobierno de las Islas Feroe
         Za vládu Faerských ostrovů
         For Færøernes landsstyre
         Für die Regierung der Färöer
         Fääri saarte valitsuse nimel
         Για την Κυβέρνηση των Νήσων Φερόες
         For the Government of the Faroes
         Pour le gouvernement des îles Féroé
         Per il governo delle isole Færøer
         Fēru salu valdības vārdā
         Farerų Vyriausybės vardu
         A Feröer szigetek kormánya részéről
         Għall-Gvern tal-Gżejjer Faeroe.
         Voor de regering van de Faeröer
         W imieniu rządu Wysp Owczych
         Pelo Governo das IIhas Faroé
         Pentru Guvernul Insulelor Feroe
         Za vládu Faerských ostrovov
         Za Vlado Ferskih otokov
         Färsaarten hallituksen puolesta
         För Färöarnas landsstyre
         Fyri Føroya landsslýri

      (1)  Ú. v. EÚ L 412, 30.12.2006, s. 1.

      (2)  Ú. v. EÚ L 391, 30.12.2006, s. 1.

      (3)  Ú. v. EÚ L 400, 30.12.2006, s. 86.

      (4)  Ú. v. EÚ L 400, 30.12.2006, s. 242.

      (5)  Ú. v. EÚ L 400, 30.12.2006, s. 269.

      (6)  Ú. v. EÚ L 400, 30.12.2006, s. 298.

      (7)  Ú. v. EÚ L 400, 30.12.2006, s. 367.

      (8)  Ú. v. ES L 184, 17.7.1999, s. 23.

      (9)  Ú. v. EÚ L 210, 31.7.2006, s. 25.
   PRÍLOHA I

      PODMIENKY ÚČASTI PRÁVNYCH SUBJEKTOV ČLENSKÝCH ŠTÁTOV ÚNIE A FAERSKÝCH OSTROVOV

   Na účely tejto dohody znamená „právny subjekt“ akúkoľvek fyzickú alebo právnickú osobu založenú podľa právnych predpisov krajiny jej usadenia alebo podľa práva Únie, ktorá má právnu subjektivitu a je oprávnená vo vlastnom mene nadobúdať akékoľvek práva a povinnosti.
   I.   Podmienky účasti právnych subjektov Faerských ostrovov na nepriamych akciách rámcového programu

               1.

               Účasť a financovanie právnych subjektov usadených na Faerských ostrovoch zúčastňujúcich sa na nepriamych akciách rámcového programu upravujú podmienky pre pridružené krajiny ustanovené v nariadení (ES) č. 1906/2006. V prípade, že Únia prijme ustanovenia na vykonávanie článkov 185 a 187 ZFEÚ, Faerské ostrovy sa môžu zúčastňovať na právnych štruktúrach vytvorených v rámci týchto ustanovení podľa pravidiel, ktorými sa tieto štruktúry zriaďujú.
               Právne subjekty usadené na Faerských ostrovoch sú oprávnené podieľať sa na nepriamych akciách na základe článkov 185 a 187 ZFEÚ za rovnakých podmienok ako právne subjekty usadené v členských štátoch.
               Právne subjekty usadené na Faerských ostrovoch sú za rovnakých podmienok ako právne subjekty usadené v členských štátoch oprávnené na pôžičky, ktoré Európska investičná banka poskytuje na podporu výskumných cieľov ustanovených v rámcovom programe (finančný nástroj s rozdelením rizika).

               2.

               Právne subjekty Faerských ostrovov sa za podmienok predpokladaných v článkoch 17 a 27 nariadenia (ES) č. 1906/2006 spolu s právnymi subjektmi Únie zohľadňujú pri výbere primeraného počtu nezávislých odborníkov na plnenie úloh a účasť v rôznych skupinách a poradných výboroch rámcového programu so zreteľom na schopnosti a znalosti primerané úlohám, ktoré im boli pridelené.

               3.

               Dohody o grante a/alebo zmluvy uzatvorené Úniou s akýmkoľvek právnym subjektom Faerských ostrovov s cieľom vykonať nepriamu akciu ustanovujú kontroly a audity v súlade s nariadením (ES) č. 1906/2006 a nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (1) (ďalej len „nariadenie o rozpočtových pravidlách“). Tieto priamo vykonávajú Komisia alebo Dvor audítorov Európskej únie alebo nad nimi vykonávajú dozor. V duchu spolupráce a spoločného záujmu poskytnú príslušné orgány Faerských ostrovov každú primeranú a realizovateľnú pomoc, ktorá môže byť za daných okolností potrebná alebo užitočná pre vykonanie takýchto kontrol a auditov.

         II.   Podmienky účasti právnych subjektov členských štátov vo výskumných programoch a projektoch Faerských ostrovov

               1.

               Účasť právnych subjektov usadených v Únii založených podľa právnych predpisov niektorého z členských štátov Únie alebo podľa právnych predpisov Únie na projektoch výskumných a rozvojových programov Faerských ostrovov si môže vyžadovať spoločnú účasť najmenej jedného právneho subjektu Faerských ostrovov. Ak je to potrebné, návrhy na takúto účasť sa predkladajú spoločne s právnym(-i) subjektom(-mi) Faerských ostrovov.

               2.

               Na práva a povinnosti právnych subjektov usadených v Únii, ktoré sa zúčastňujú na výskumných projektoch Faerských ostrovov v rámci výskumných a rozvojových programov, na podmienky uplatniteľné na predkladanie a hodnotenie návrhov a na prideľovanie a uzatváranie dohôd o grante a/alebo zmlúv v takýchto projektoch sa s výhradou odseku 1 a prílohy II vzťahujú zákony, právne predpisy a vládne nariadenia Faerských ostrovov, ktorými sa upravuje realizácia výskumných a rozvojových programov, prípadne aj obmedzenia súvisiace s národnou bezpečnosťou, spôsobom, akým sa vzťahujú na právne subjekty Faerských ostrovov, a ktoré, pri zohľadnení povahy spolupráce medzi Faerskými ostrovmi a Úniou v tejto oblasti, zaručujú rovnocenný prístup.
               Na financovanie právnych subjektov usadených v Únii, ktoré sa zúčastňujú na výskumných projektoch Faerských ostrovov v rámci výskumných a rozvojových programov, sa vzťahujú zákony, právne predpisy a vládne nariadenia Faerských ostrovov, ktoré upravujú realizáciu výskumných a rozvojových programov, prípadne aj obmedzenia súvisiace s národnou bezpečnosťou takým spôsobom, akým sa vzťahujú na iné ako právne subjekty Faerských ostrovov zúčastňujúce sa na výskumných projektoch Faerských ostrovov v rámci výskumných a rozvojových programov. Ak sa iným ako právnym subjektom Faerských ostrovov neposkytuje financovanie, právne subjekty Únie znášajú svoje vlastné náklady vrátane pomerného podielu na nákladoch na všeobecné riadenie a správu príslušného projektu.

               3.

               Návrhy na výskum vo všetkých oblastiach sa predkladajú výskumnej rade Faerských ostrovov (Granskingarráðið).

               4.

               Faerské ostrovy pravidelne informujú Úniu o aktuálnych programoch Faerských ostrovov a možnostiach účasti právnych subjektov usadených v Únii.

      (1)  Ú. v. ES L 248, 16.9.2002, s. 1.
   PRÍLOHA II

      ZÁSADY UDEĽOVANIA PRÁV DUŠEVNÉHO VLASTNÍCTVA

   I.   Uplatňovanie
   Na účely tejto dohody má pojem „duševné vlastníctvo“ význam uvedený v článku 2 Dohovoru o zriadení Svetovej organizácie duševného vlastníctva podpísaného v Štokholme 14. júla 1967, pojem „poznatky“ znamená výsledky vrátane informácií bez ohľadu na to, či môžu alebo nemôžu byť chránené, ako aj autorské práva alebo práva týkajúce sa takýchto informácií, ktoré sú predmetom žiadostí o registráciu patentov, priemyselných vzorov, rastlinných odrôd, doplnkových ochranných certifikátov alebo podobných foriem ochrany, alebo ktoré sú predmetom vydania takýchto dokladov.
   II.   Práva duševného vlastníctva právnych subjektov zmluvných strán

               1.

               Každá strana zabezpečí, aby práva duševného vlastníctva právnych subjektov druhej strany, ktoré sa zúčastňujú na činnostiach vykonávaných podľa tejto dohody, a súvisiace práva a povinnosti vyplývajúce z takejto účasti, boli v súlade s príslušnými medzinárodnými dohovormi, ktoré sú na strany uplatniteľné, vrátane dohody TRIPS (dohoda o obchodných aspektoch práv duševného vlastníctva spravovaná Svetovou obchodnou organizáciou), ako aj Bernského dohovoru (Parížsky akt z roku 1971) a Parížskeho dohovoru (Štokholmský akt z roku 1967).

               2.

               Právne subjekty Faerských ostrovov, ktoré sa zúčastňujú na nepriamej akcii rámcového programu, majú v oblasti duševného vlastníctva práva a povinnosti podľa podmienok ustanovených v nariadení (ES) č. 1906/2006 a dohodách o grante a/alebo zmluvách uzavretých s Úniou, a to v súlade s odsekom 1. Ak sa právne subjekty Faerských ostrovov zúčastňujú na nepriamej akcii rámcového programu vykonávaného podľa článku 185 ZFEÚ, majú rovnaké práva a povinnosti, pokiaľ ide o duševné vlastníctvo, ako sú práva a povinnosti účastníckych členských štátov stanovené v príslušnom rozhodnutí Európskeho parlamentu a Rady, ako aj v dohode o grante a/lebo zmluve uzatvorenej podľa takého rozhodnutia s Úniou, a to v súlade s odsekom 1.

               3.

               Právne subjekty Únie, ktoré sa zúčastňujú na výskumnom programe alebo projektoch Faerských ostrovov, majú rovnaké práva a povinnosti, pokiaľ ide o duševné vlastníctvo, ako sú práva a povinnosti právnych subjektov usadených na Faerských ostrovoch, ktoré sa zúčastňujú na takomto výskumnom programe alebo projektoch, a to v súlade s odsekom 1.

         III.   Práva duševného vlastníctva zmluvných strán

               1.

               Ak sa zmluvné strany nedohodli inak, na poznatky, ktoré strany získali počas činností vykonávaných v zmysle článku 1 ods. 3 tejto dohody, sa uplatňujú tieto pravidlá:

                           a)

                           strana, ktorá získala takéto poznatky, je vlastníkom uvedených poznatkov. Ak nie je možné určiť príslušný podiel práce jednotlivých strán, strany sú spoločnými vlastníkmi takýchto poznatkov;

                           b)

                           strana, ktorá je vlastníkom uvedených poznatkov, udelí druhej strane prístupové práva k týmto poznatkom na vykonávanie činností uvedených v článku 1 ods. 3 tejto dohody. Takéto prístupové práva sa udeľujú bez licenčného poplatku.

               2.

               Ak sa zmluvné strany nedohodli inak, na ich publikované vedecké práce sa uplatňujú tieto pravidlá:

                           a)

                           v prípade, ak niektorá strana uverejní vedecko-technické údaje, informácie a výsledky prostredníctvom vestníkov, článkov, správ, kníh vrátane videonahrávok a softvéru, ktoré vyplývajú z činností vykonávaných podľa tejto dohody alebo s nimi súvisia, udeľuje sa druhej strane celosvetová, nevýhradná, neodvolateľná a bezplatná licencia na prekladanie, reprodukovanie, úpravu, prenos a verejné šírenie takýchto prác;

                           b)

                           na všetkých kópiách údajov a informácií chránených autorským právom, ktoré sa majú verejne šíriť a pripravovať podľa tohto odseku, sa uvádzajú mená autora(-ov) tejto práce, pokiaľ autor výslovne neodmietne byť menovaný. Takisto sa musí zreteľne uviesť informácia o spoločnej účasti strán.

               3.

               Ak sa zmluvné strany nedohodli inak, na informácie, ktoré strany nezverejňujú, sa uplatňujú tieto pravidlá:

                           a)

                           ak si strany oznamujú informácie týkajúce sa činností vykonávaných podľa tejto dohody, každá strana určí informácie, ktoré chce, aby zostali nezverejňované;

                           b)

                           strana, ktorá informácie dostáva, môže na vlastnú zodpovednosť oznamovať nezverejňované informácie svojim podriadeným orgánom alebo osobám na osobitné účely súvisiace s vykonávaním tejto dohody;

                           c)

                           po predchádzajúcom písomnom súhlase strany, ktorá poskytla nezverejňované informácie, môže prijímajúca strana šíriť takéto nezverejňované informácie v širšom rozsahu, ako sa inak povoľuje v písmene b). Strany spolupracujú pri vypracúvaní postupov súvisiacich s vyžiadaním a získaním predchádzajúceho písomného súhlasu pre takéto rozsiahlejšie šírenie informácií a každá strana poskytne takýto súhlas v rozsahu, ktorý povoľujú jej vnútorné politiky, právne predpisy a zákony;

                           d)

                           nezverejňované alebo inak dôverné nepísomné informácie poskytované na seminároch alebo iných stretnutiach medzi zástupcami strán, ktoré sa konajú na základe tejto dohody, alebo informácie vyplývajúce zo zapojenia personálu, používania zariadení alebo nepriamych akcií ostávajú dôverné, ak prijímateľ takýchto nezverejňovaných alebo iným spôsobom dôverných alebo tajných informácií bol v čase takéhoto oznámenia upovedomený o dôvernej povahe oznamovaných informácií v súlade s písmenom a);

                           e)

                           každá strana sa snaží zabezpečiť, aby sa s nezverejňovanými informáciami, ktoré prijala podľa písmen a) a c) nakladalo tak, ako sa tu uvádza. Ak niektorá strana zistí, že nebude schopná, alebo že možno odôvodnene očakávať, že sa stane neschopnou dodržiavať ustanovenia o nešírení informácií uvedené v písmenách a) a c), neodkladne o tom informuje druhú stranu. Strany následne prerokujú a určia vhodný postup.

         PRÍLOHA III

      PRAVIDLÁ FINANČNÉHO PRISPIEVANIA FAERSKÝCH OSTROVOV NA RÁMCOVÝ PROGRAM

   I.   Výpočet finančného príspevku Faerských ostrovov

               1.

               Finančný príspevok Faerských ostrovov na rámcový program sa každoročne určuje v pomere a ako doplnok k sume, ktorá je každoročne k dispozícii z ročného rozpočtu Únie na viazané rozpočtové prostriedky potrebné na implementáciu, riadenie a vykonávanie rámcového programu v súlade s nariadením o rozpočtových pravidlách a nariadením Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (1).

               2.

               Pomerný činiteľ, ktorým sa upravuje príspevok Faerských ostrovov, sa získa určením pomeru medzi hrubým domácim produktom Faerských ostrovov v trhových cenách a sumou hrubých domácich produktov členských štátov Únie vyjadrených v trhových cenách. Tento pomer sa v prípade členských štátov vypočíta na základe najnovších štatistických údajov z Komisie (Eurostatu), ktoré sú v čase uverejnenia predbežného návrhu rozpočtu Únie na ten istý rok k dispozícii, a v prípade Faerských ostrovov na základe najnovších štatistických údajov týkajúcich sa toho istého roku z národného štatistického úradu Faerských ostrovov (Hagstova Føroya), ktoré sú v čase uverejnenia predbežného návrhu rozpočtu Únie k dispozícii.

               3.

               Komisia oznámi Faerským ostrovom neodkladne, ale najneskôr 1. septembra v roku, ktorý predchádza každému finančnému roku, tieto informácie spolu s príslušnými sprievodnými podkladmi:

                           —

                           výšku viazaných rozpočtových prostriedkov uvedených vo výkaze výdavkov predbežného návrhu rozpočtu Únie zodpovedajúcich rámcovému programu,

                           —

                           odhadovanú sumu príspevkov odvodenú od predbežného návrhu rozpočtu Únie a zodpovedajúcu účasti Faerských ostrovov na rámcovom programe v súlade s odsekmi 1, 2 a 3.

                     Komisia po konečnom schválení ročného rozpočtu Únie oznámi Faerským ostrovom konečnú sumu uvedenú v odseku 1 formou výkazu výdavkov zodpovedajúcich účasti Faerských ostrovov.

         II.   Úhrada finančného príspevku Faerských ostrovov

               1.

               Každý finančný rok, najneskôr v januári a v júni, vyzve Komisia Faerské ostrovy na úhradu finančných prostriedkov zodpovedajúcich ich príspevku podľa tejto dohody. Na základe týchto výziev na úhradu finančných prostriedkov sa:
               do 30 dní po prijatí výzvy na úhradu finančných prostriedkov uhradí šesť dvanástin príspevku Faerských ostrovov. Tých šesť dvanástin príspevku, ktoré sa majú uhradiť do 30 dní od prijatia januárovej výzvy na úhradu sa však vypočíta na základe sumy uvedenej vo výkaze príjmov predbežného návrhu rozpočtu: úprava tejto uhradenej sumy sa vykoná prostredníctvom úhrady tých šiestich dvanástin príspevku, ktoré sa majú uhradiť po prijatí výzvy na úhradu finančných prostriedkov vydanej najneskôr v júni, a to do 30 dní.
               Pre prvý rok vykonávania tejto dohody vydá Komisia prvú výzvu na úhradu finančných prostriedkov do 30 dní od jej predbežného vykonávania. Ak sa táto výzva vydá po 15. júni, na jej základe zaplatia Faerské ostrovy do 30 dní dvanásť dvanástin svojho príspevku vypočítaného na základe sumy uvedenej vo výkaze príjmov rozpočtu.

               2.

               Príspevok Faerských ostrovov sa uvádza a uhrádza v eurách. Platba Faerských ostrovov sa pripisuje v prospech programov Únie ako rozpočtový príjem pridelený pod príslušnú rozpočtovú kapitolu vo výkaze príjmov ročného rozpočtu Únie. Na účely správy týchto rozpočtových prostriedkov sa uplatňuje nariadenie o rozpočtových pravidlách.

               3.

               Faerské ostrovy uhrádzajú svoje príspevky podľa tejto dohody v termínoch uvedených v odseku 1. V prípade akéhokoľvek omeškania úhrady príspevku sú Faerské ostrovy povinné zaplatiť úrok z omeškania z neuhradenej sumy od dátumu splatnosti. Príslušná úroková miera na splatné sumy nezaplatené v deň splatnosti bude rovnaká ako úroková miera uplatňovaná Európskou centrálnou bankou na jej hlavné refinančné operácie a uverejnená v sérii C Úradného vestníka Európskej únie platná v prvý kalendárny deň mesiaca, do ktorého spadá deň splatnosti, zvýšená o 1,5 percentuálneho bodu.
               Ak je omeškanie úhrady príspevku také, že by mohlo významne ohroziť vykonávanie a riadenie programu, Komisia pozastaví účasť Faerských ostrovov na tomto programe počas príslušného finančného roka po tom, čo úhrada nebola vykonaná do 20 pracovných dní po formálnej upomienke zaslanej Faerským ostrovom, bez toho, aby boli dotknuté povinnosti Únie podľa už uzavretých dohôd o grante a/alebo zmlúv týkajúcich sa vykonávania vybraných nepriamych akcií.

               4.

               Najneskôr 31. mája roku nasledujúceho po finančnom roku sa na informačné účely pripraví a zašle Faerským ostrovom výkaz rozpočtových prostriedkov pre rámcový program štruktúrovaný ako účet príjmov a výdavkov Komisie.

               5.

               V čase účtovnej uzávierky vzťahujúcej sa na každý finančný rok vykoná Komisia v rámci zostavovania účtu príjmov a výdavkov úpravu príslušných účtov so zreteľom na účasť Faerských ostrovov. Touto úpravou sa zohľadnia úpravy buď vo forme prevodu, zrušení, prenosov, zrušenia viazanosti rozpočtových prostriedkov alebo doplnkov a zmien rozpočtu vykonaných počas finančného roka. Táto úprava sa vykonáva pri druhej úhrade za nasledujúci finančný rok a v júli 2014 za posledný finančný rok. Ďalšia úprava sa vykoná každý rok do júla 2016.

      (1)  Ú. v. ES L 357, 31.12.2002, s. 1.
   PRÍLOHA IV

      FINANČNÁ KONTROLA ÚČASTNÍKOV Z FAERSKÝCH OSTROVOV NA PROGRAMOCH ÚNIE, NA KTORÉ SA VZŤAHUJE TÁTO DOHODA

   I.   Priama komunikácia
   Komisia komunikuje priamo s účastníkmi programu, ktorí sú usadení na Faerských ostrovoch, a ich subdodávateľmi. Môžu predkladať priamo Komisii všetky príslušné informácie a dokumentáciu, ktoré sa musia predložiť na základe nástrojov uvedených v tejto dohode a na základe dohôd o grante a/alebo zmlúv uzavretých na ich vykonávanie.
   II.   Audity

               1.

               V súlade s nariadením (ES, Euratom) č. 1605/2002 a nariadením (ES, Euratom) č. 2342/2002 a s ďalšími pravidlami uvedenými v tejto dohode, sa dohodami o grante a/alebo zmluvami uzatvorenými s účastníkmi programov, ktorí sú usadení na Faerských ostrovoch, môže ustanoviť, že zástupcovia Komisie alebo iné osoby splnomocnené Komisiou vrátane úradu OLAF môžu v priestoroch účastníkov a ich subdodávateľov kedykoľvek vykonávať vedecké, finančné, technické alebo iné audity.

               2.

               Aby sa tieto audity mohli uskutočniť, majú zástupcovia Komisie, Dvora audítorov Európskej únie a osoby splnomocnené Komisiou vrátane úradu OLAF primeraný prístup na miesta, k prácam a dokumentom, ako aj ku všetkým požadovaným informáciám vrátane ich elektronickej formy, pokiaľ je toto právo prístupu obsiahnuté, čo sa výslovne uvádza v dohodách o grante a/alebo zmluvách uzatvorených na vykonávanie nástrojov uvedených v tejto dohode s účastníkmi z Faerských ostrovov.

               3.

               Audity sa môžu uskutočňovať aj po ukončení rámcového programu alebo po ukončení platnosti tejto dohody na základe podmienok ustanovených v predmetných dohodách o grante a/alebo zmluvách.

               4.

               Príslušný orgán Faerských ostrovov určený vládou Faerských ostrovov je vopred informovaný o auditoch vykonávaných na území Faerských ostrovov. Toto upovedomenie nie je zákonnou podmienkou pre uskutočnenie takýchto auditov.

         III.   Kontroly na mieste

               1.

               V rámci tejto dohody je Komisia vrátane úradu OLAF splnomocnená na vykonávanie kontrol alebo inšpekcií na mieste v prevádzkových priestoroch účastníkov a ich subdodávateľov z Faerských ostrovov v súlade s podmienkami ustanovenými v nariadení Rady (Euratom, ES) č. 2185/96 z 11. novembra 1996 o kontrolách a inšpekciách na mieste vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (1).

               2.

               Komisia pripraví a uskutoční kontroly alebo inšpekcie na mieste v úzkej spolupráci s národným kontrolným orgánom (Landsgrannskoðanin). Uvedený orgán je v primeranom predstihu informovaný o predmete, účele a právnom základe týchto kontrol a inšpekcií tak, aby mohol poskytnúť potrebnú pomoc. Na tieto účely sa zástupcovia kompetentných orgánov Faerských ostrovov môžu zúčastňovať na kontrolách a inšpekciách na mieste.

               3.

               Ak si to zúčastnené orgány Faerských ostrovov želajú, môže Komisia vykonať kontroly alebo inšpekcie na mieste spoločne s týmito orgánmi.

               4.

               Ak účastníci rámcového programu bránia vo výkone kontroly alebo inšpekcie na mieste, orgány Faerských ostrovov konajúce v súlade s vnútroštátnymi pravidlami a predpismi poskytnú inšpektorom Komisie primeranú pomoc, ktorú potrebujú na výkon svojej funkcie pri uskutočňovaní tejto kontroly alebo inšpekcie.

               5.

               Komisia, čo najskôr oznámi príslušnému orgánu Faerských ostrovov akékoľvek dôkazy alebo podozrenie týkajúce sa nezákonnosti, ktoré sa dozvedela počas kontroly alebo inšpekcie na mieste. V každom prípade sa od Komisie vyžaduje, aby informovala uvedený orgán o výsledku takýchto kontrol a inšpekcií.

         IV.   Informácie a konzultácie

               1.

               Na účely riadneho vykonávania tejto prílohy si príslušné orgány Faerských ostrovov a orgány Únie pravidelne vymieňajú informácie, pokiaľ to nezakazujú alebo neobmedzujú národné pravidlá a predpisy, a na žiadosť druhej zmluvnej strany vedú konzultácie.

               2.

               Príslušné orgány Faerských ostrovov v primeranom čase oznámia Komisii všetky dôkazy alebo podozrenia týkajúce sa nezákonnosti, ktoré sa dozvedeli v súvislosti s uzatváraním a vykonávaním dohôd o grante a/alebo zmlúv uzatvorených pri uplatňovaní nástrojov uvedených v tejto dohode.

         V.   Dôvernosť
   Informácie, ktoré boli oznámené alebo nadobudnuté v akejkoľvek forme na základe tejto prílohy, podliehajú služobnému tajomstvu a sú chránené rovnako, ako sú chránené podobné informácie právom Faerských ostrovov alebo zodpovedajúcimi ustanoveniami, ktoré sa uplatňujú na inštitúcie Únie. Takéto informácie sa nesmú oznamovať iným osobám, ako sú osoby v rámci inštitúcií Únie alebo v členských štátoch alebo na Faerských ostrovoch, ktorých činnosť zákonne vyžaduje, aby sa s nimi oboznámili, a nesmú sa používať na iné účely, než je zabezpečenie účinnej ochrany finančných záujmov zmluvných strán.
   VI.   Administratívne opatrenia a pokuty
   Bez toho, aby bolo dotknuté uplatňovanie trestného zákona Faerských ostrovov, môže Komisia v súlade s nariadeniami (ES, Euratom) č. 1605/2002 a (ES, Euratom) č. 2342/2002 a nariadením Rady (ES, Euratom) č. 2988/95 z 18. decembra 1995 (2) o ochrane finančných záujmov Európskych spoločenstiev uložiť administratívne opatrenia a pokuty.
   VII.   Vymáhanie a presadzovanie
   Rozhodnutia Komisie vydané na základe rámcového programu v rámci rozsahu tejto dohody, ktoré ukladajú finančné záväzky osobám iným, ako sú štáty, sú na Faerských ostrovoch vynútiteľné prostredníctvom občianskoprávneho konania na súde Faerských ostrovov. Príslušné ustanovenia na presadzovanie rozhodnutí sú súčasťou dohôd o grante uzatvorených s účastníkmi z Faerských ostrovov. Orgány poverené vládou Faerských ostrovov predkladajú súdu Faerských ostrovov exekučný titul bez akýchkoľvek ďalších kontrol okrem overenia pravosti príkazu a následne o tom informujú Komisiu. Presadzovanie sa uskutočňuje podľa pravidiel konania na Faerských ostrovoch. Zákonnosť rozhodnutia o vykonateľnosti podlieha kontrole Súdneho dvora Európskej únie. Rozsudky vydané Súdnym dvorom na základe arbitrážnej doložky v dohode o grante a/lebo zmluve podľa rámcového programu sa vynucujú na základe rovnakých podmienok.

      (1)  Ú. v. ES L 292, 15.11.1996, s. 2.

      (2)  Ú. v. ES L 312, 23.12.1995, s. 1.